ŠTA SE DEŠAVA S GUČOM: Izdisaj dragačevske trube | Ekspres.net\n3.08.2017 . Autor:\nPoslednjih godina sabor u Guči prerasta u vašar veselja, parade i kiča, a narodu se pored trube sve više nude estradne zvezde kao promoteri. Da li Guča gubi svoje korene i potpada li pod zakon ponude i tražnje\nDragačevski sabor trubača, poznatiji u narodu kao festival u Guči, ustanovljen je 1961. kao manifestacija i jedinstvena smotra muzike i narodnog stvaralaštva. Skoro milion posetilaca iz Srbije i inostranstva dolazi u gradić od dve hiljade stanovnika svakog avgusta već pola veka. Zahvaljujući festivalu, Guča je postala poznata u celom svetu kao mesto održavanja najvećeg festivala trubačke muzike, gde su još zastupljene i druge tradicionalne vrednosti kao što su tradicionalne pesme, igre i nošnje regiona Dragačeva i Zapadne Srbije.\nZvuk trube u ovom delu Srbije tradicionalno prati svaki veći događaj, od proslave rođenja, krštenja, preko venčanja, do porodičnih slava, ali je i sastavni deo sahrana, uz čiji zvuk se ljudi opraštaju od ovog sveta.\nIstoriju festivala obeležile su trubačke zvezde kao što su Bakija Bakić, Fejat Sejdić, Slobodan Salijević… Danas su najpoznatiji trubači Dejan Lazarević, Dejan Petrović, Boban i Marko Marković, Elvis Ajdinović, Ekrem Mamutović, Veljko Ostojić i drugi koji sa svojim orkestrima iz godine u godinu podižu nivo i kvalitet svirke na zavidno visok nivo.\nIpak, s vremenom, naročito poslednjih desetak godina, Sabor u Guči je sve više postajao vašar veselja, parade i kiča, a narodu su se pored trube sve više nudile estradne zvezde kao promoteri festivala. Pitanje je da li je Guča tako počela da gubi svoj tradicionalni smisao ili je, kao i sve drugo, i festival trube samo jedna od mnogih srpskih uzdanica u nizu koja je potpala pod zakon ponude i potražnje, i svoj legitimitet po kojem je postala prepoznatljiva podredila interesu i biznisu.\nZanimljivo je da je ove godine Goran Bregović promoter festivala, i pitanje je kakav je bio motiv organizatora da baš on bude u toj ulozi. Da li je bilo neophodno dovesti rok muzičara da gostuje ili bi trebalo insistirati da festival čuva svoju etno-odliku, onako kako je i zamišljen u početku.\nJer festival u Guči i jeste postao prepoznatljiv brend Srbije, ima mnogo posetilaca pa i učesnika iz sveta, koji dolaze zbog trube i jedinstvenog načina sviranja, a ne zbog lokalnih pop i folk zvezda. U ovakvim okolnostima pitanje je hoće li Guča izgubiti tu posebnost ovakvim forsiranjem netrubačkih muzičara (Bregović, Severina, Ceca, Aca Lukas…)\nI da ironija bude veća, trubači su godinama okosnica međunarodne karijere Gorana Bregovića. On svojim dolaskom u Guču kao glavna zvezda festivala na neki način baca u senku one na čijoj muzici je dobrim delom stekao međunarodnu slavu.\nZa mišljenje o tome šta se poslednjih godina događa sa Dragačevskim saborom, razgovarali smo sa organizatorom programa Dobrivojem Marinskim Kinezom, Biljom Krstić, etno-muzičarkom, i Sanjom Ilićem, kompozitorom.\nOve godine, uz 18 orkestara koji se takmiče, eminentni gosti sabora su, kako navodi organizator, Dejan Petrović i Boban Marković. Finale je 12. avgusta, a Bregović i „Bijelo dugme” koncertom zatvaraju Dragačevski sabor 13. avgusta. Prošle godine je Upravni odbor Guče doneo odluku da estrade na festivalu više neće biti.\nKompletnu produkciju sabora i dolazak gostiju na Guču finansira isključivo RTV „Sunce”, koja je nosilac licence ovog festivala i čiji je Marinski vlasnik. To njega godišnje košta 110.000 evra, i tu ulaze i produkcija i honorari gostiju. Bitno je napomenuti da lokalnu samoupravu Lučani, KC Lučani i mesnu zajednicu organizacija u Guči ne košta ni dinara, kao i to da se ništa ne finansira iz državnog ili lokalnog budžeta, tvrdi Marinski.\nŠto se Bregovića i njegovog koncerta s „Dugmetom” ove godine tiče, Marinski smatra da je Bregović naš najbolji i najveći promoter u svetu, čega mi nismo izgleda dovoljno svesni i ne umemo, nažalost, to dovoljno da cenimo.\n– Kada Bregović negde svira, zbog njega dolazi nekoliko hiljada ljudi, i dobar deo njih je iz inostranstva. On je najveće ime na ovim prostorima koje uvek puni ceo stadion, što očekujemo i ove godine, a ulaz na koncert je besplatan. Ja za boljeg promotera ovog festivala ne znam jer Bregović odgovara i muzički, a i svi znaju za njega. Veliki broj ljudi će posetiti Guču zahvaljujući njegovoj promociji, a ne zaboravite da meštani Guče dobar deo godine žive od ta četiri dana Dragačevskog sabora – zaključuje Dobrivoje Marinski.\nČitav festival pretvorio se u zabavu i smisao mu je da se ljudi lepo provedu, sve je to biznis, kaže Biljana Krstić\nBiljana Krstić pak smatra da je pitanje promotera pitanje za organizatora festivala Guče.\n– Verovatno motiv jeste i veliko ime muzičara, koji je naše trubačke orkestre među prvima, ako ne i prvi, promovisao na svetskoj muzičkoj sceni. Nadam se da su selektori festivala trube ujedno i vrhunski stručnjaci i etno-muzikolozi, pa ako su oni mišljenja da Bregović treba da bude promoter, onda su verovatno i u pravu.\nBiljana Krstić takođe navodi da bi se ona sigurno potrudila da truba zadrži svoje centralno mesto na ovom festivalu, u okviru izvornog stvaralaštva, kroz izbor pesama i kola u originalnim aranžmanima koje bi specijalno radili vrhunski aranžeri narodne muzike i kompozitori koji su u materiji tradicionalne muzike. Dakle, ono o čemu bi trebalo da ovaj festival vodi računa jeste da sačuva tradicionalnu pesmu i kolo kroz takmičarski deo trubačkih orkestara.\n– Kada je reč o poznatim muzičarima koji bi bili gosti festivala, vodila bih računa da to budu samo kvalitetni umetnici. Na svim velikim festivalima postoji posebno veče koje je posvećeno i nekoj drugoj muzici ili pak muzičkom stilu. Na Egzitu je, na primer, pevao Božo Vrećo. Zašto da ne i neki roker, poput Točka, koji je sjajan muzičar? Mogao bi da se pojavi i odsvira tradicionale na svoj način sa trubačima ili bez njih. To bi me radovalo – iznosi dalje Bilja Krstić i dodaje da je jasno da ljudi, pre svega, dolaze zbog provoda, a da svakako glasna truba uz puno alkohola i hrane garantuje dobru zabavu. Guča je ipak, tvrdi ona, jedno veliko narodno veselje. A ovaj festival je, kao i mnogi drugi, biznis, a biznis i fer često ne idu ruku pod ruku.\nJedni te isti\nIznoseći stav o tome što festival zatvara Bregović s „Dugmetom” i odgovarajući na pitanje da li to utiče na prvobitnu koncepciju Dragačevskog sabora, Biljana Krstić kaže da trubači koji inače godinama sviraju s Bregovićem u „Orkestru za svadbe i sahrane” ovog puta sviraju repertoar „Bijelog dugmeta”, a narod voli trubače kao što voli i „Bijelo dugme” i novi pristup starim kompozicijama. Pošto Bregović svoj opus koristi u svim varijantama, ako naši trubački orkestri u Guči sviraju pesme jednog velikog Stinga u drugom maniru i ako je to dozvoljeno kod organizatora festivala, ona ne vidi zašto bi to bilo zamereno Bregoviću, koji je u revijalnom delu.\nUpitana kakav bi izbor programa bio potreban da bi se festival u Guči vratio onome zbog čega je i nastao, jedinstvenoj smotri trubaštva, Bilja kaže da program mora biti raznovrstan i kvalitetan.\n– Potrebno je u takmičarskom delu insistirati na tome da se izvode isključivo tradicionali, ne neke stilizacije, a veoma su važni i aranžmani. Mislim da bi bilo dobro uključiti u rad s trubačkim orkestrima i profesionalce koji odlično poznaju ovaj instrument, ali i njegovu ulogu u tradicionalnoj muzici. One koji poznaju stilistiku, boju i upotrebu ovog instrumenta.\nI još jedna važna stvar, nije dobro gledati godinama jedne te iste muzičare na glavnoj sceni u revijalnom delu. U Srbiji ima mnogo zanimljive muzike i potrebno joj je samo omogućiti da dođe do publike.\nNe zaboravite da meštani Guče dobar deo godine žive od ta četiri festivalska dana, rekao je Dobrivoje Marinski Kinez, organizator programa Dragačevskog sabora trubača\nBojim se da je napravljena jedna muzička matrica, a pod njom podrazumevam velike svetske hitove u trubačkim aranžmanima, ono po čemu su poslednjih godina orkestri i Guča prepoznatljivi. Koliko se sećam, svi naši trubački orkestri luduju za takvim izvođenjima. Više bih volela da su lepo srpsko kolo i tradicionalna pesma obeležje festivala. S druge strane, treba imati na umu jednu činjenicu da se čitav festival pretvorio u zabavu i smisao mu je da se ljudi lepo provedu. Sve je to biznis i deo nacionalne turističke ponude – zaključuje naša etno-muzičarka.\nBREGOVIĆ, ZAŠTO DA NE ?\nSanja Ilić, kompozitor i osnivač „Balkanike”\nMotiv svih velikih festivala je, između ostalog, interes, odnosno novac. Ako će Bregović doneti Guči taj novac i publiku, i naročito sponzore, zašto da ne! Sigurno da je mnogostruko kurentniji od raznih trubača, pa čak i višegodišnjih svetskih pobednika u Guči.\nNa Dragačevski festival dolazi mnogo stranaca, i oni za Bregovića znaju. Osim toga, ja sam s „Balkanikom” i trubačima dva puta učestvovao i bilo je super, i opet ćemo svirati. Čak smo u Guči svirali pop-rok kompozicije s duvačima, i bilo je spektakularno. Svirali smo i „Maljčike” u duvačkom aranžmanu. Možda je i to jedna od ideja za naredne festivale, obraditi velike domaće hitove na način sviranja duvačkih orkestara. Doduše, to su već prvi počeli da rade Rumuni sa svetskim hitovima pa su ih neki naši kopirali, ali moja je ideja da se to radi u Guči s domaćim hitovima. Mislim da bi to bio pun pogodak.\nStvari moraju da se razvijaju i ne može festival biti ono što je bio pre 30 godina. Uostalom, mislim da je glavni zadatak festivala taj da promoviše mlade i nove trubačke orkestre i da takmičenjem svima omogući nastup i borbu za eventualnu pobedu, koja mnogo znači za muzičare.\nA šou-program na zatvaranju mogu i treba da proprate i zvezde kao što je Bregović i svi pomenuti. Mi smo svirali pred 100.000 ljudi samo u Guči i na Beer Festu i oba nastupa su bila super. I za nas i za publiku. Ne znam gde bi moglo da se skupi više publike, a oni sigurno ne bi došli u tom broju da gledaju neki početnički orkestar.\nTako da ja definitivno smatram da je koncepcija Guče sasvim okej sve dok se takmičarski deo drži strogo svojih pravila koja važe godinama i dok se ne mešaju komšijski odnosi u dodeli nagrada, a toga je bilo i to svi znaju. Mislim da je to jedini problem koji može da sruši Guču. Ukoliko organizatori stanu na put tim manipulacijama, festival u Guči će doživeti duboku starost.\nA šou-program je uvek potreban, i uvek će ga biti. Ne zaboravite da se na velikim svetskim džez festivalima pojavljuju velika imena iz sveta pop-rok muzike da bi tom festivalu digli rejting u smislu dolaska publike. To radi i Guča, i ne treba joj zameriti.\nOPELO ZA DILDOSE\nVeć godinama preplaćeni dušebrižnici i kulturni poslenici kukaju kako su Sabor u Guči upropastili stihijska estradizacija, neselektivno paradiranje političara i ostale prateće majmunacije – od alkoholom oduzetih Slovenaca do spidovima i gandžom urađenih stranaca iz mnogoljudne i mnogogrešne EU, kojoj je do trubačkih vratolomija koliko i do specijaliteta od osiromašenog uranijuma…\nA šta ako je već u startu čitav koncept bio jedna beslovesna improvizacija, traljavo sprovedena jer je bezuspešno pokušavala da sakrije naše komplekse i stid zbog poseljačenog seljačizma koji se nije dao urbanizovati uprkos samoupravnim petogodišnjim planovima izgradnje novog gradskog druga i partijskog čoveka koji i u veselju zna za „komitetski red”? Šta ako je sav taj Dragačevski duvački recital bio zamišljen kao ateistički panađur gde se svaki eksces može pravdati revolucionarnim zanosom u uživanju plodova „obnove i izgradnje”? Pri čemu su komesari lukavo računali na trubačku tradiciju ovog trubadurskog naroda, sklonog „sviranju kurcu” na svaku muzičku i nemuzičku temu. I doista, da ne beše samoukih muzičkih genija i predanih zanatskih majstora, ne bismo sada gudili o moćnoj tradiciji, koja je, eto, ugrožena do nivoa umetničkog i nacionalnog (u smislu duhovnosti) bankrotstva.\nPazite, truba se ne svira na poljančetu, osim ako se ne komanduje juriš. A svirka u šatri je privatna tezga i svadbarska umetnost, gde svatovi igraju ulogu hora u antičkoj tragediji. Pa gde je onda to neobuzdano „kreativno” slavlje? Hm, opštenarodno veselje mi uvek prismrđuje na referendumsko „robot kolo”. I ko kaže da truba treba da slušaoce baca u razuzdani, striptizovano-raspištoljeni trans? Suviše je u opticaju podrazumevajućih aksioma i premisa u analizi istorijata propasti Dragačevskog sabora – a u sviranju trube se ništa, ama baš nijedan ton ne uzima zdravo za gotovo!\nI šta smo, posle svih umetničko-poslovnih iživljavanja, zatekli na glavnoj sceni? Kao što ovih dana čujemo da će Beograd glumiti Barselonu u filmu muža one propale netalentovane glumice, tako će, sva je prilika, i Guča glumiti trubački „hajdučki sastanak” puritanaca koji će legitimisati i nadgledati svu ostalu probranu publiku s BIA-pozivnicama. Marina Abramović će predsedavati stručnim žirijem, u kojem će, osim nje, biti i Ljubiša Ristić i Filip David, dok će na repertoaru biti sva limena dela i naduvane kompozicije Isidore Žebeljan.\nGuču su sahranile srpska avangardna pohlepa i srpska naknadna pamet. Komercijalizacija Guče može se jedino porediti s privatizacijom Srbijice. Tako je trubački festival uspešno i temeljno pretvoren u saundtrek tabloidnog života\nAli pre nego što se desi i taj šok bez terapije, da vas podsetim na stanje stvari pre razlaza. Elem, Guču su sahranile srpska avangardna pohlepa i srpska naknadna pamet. Komercijalizacija Guče može se jedino porediti s privatizacijom Srbijice: falširanje do neba, soliranje dva metra ispod crne zemlje. Tako je taj trubački festival uspešno i temeljno pretvoren u saundtrek tabloidnog života koji se u Srbijici izrodio u neprestani Vudstok: valjanje u blatu, orgijanje s vijagrom i rakijom, svakodnevno predoziranje lošim drogama, sadistički hedonizam, kao i nasilničko širenje i uterivanje „porodičnih vrednosti” uz podignute ruke, životinjska podvriskivanja i oznojena međunožja. Uz sve te neporecive detalje, Guču jedino mogu da opišem kao šminkanje mrtvaca uz pratnju gluvoneme buke.\nA majstori trube su se pokazali (i dokazali) kao vrhunski, mitski čergari – nema seoba dok te politički bakšiš ne natera da prosiš na nekom drugom mestu, hvatajući tutanj koji zvuči mnogo haotičnije negoli kada pank-metalci drljaju „Marš na Drinu”.\nTags dragačevski saborgučasabor trubačatruba\nINTERVJU, DEJAN ĐUROVIĆ: Kultura je u Srbiji kolateralna šteta UDBA I ROKERI: Maršal crko posle 2000. BEER FEST: Jubilej piva i zvuka NAPRAVIO IZUZETAK: Ovako je Brus Springstin odao počast Princu! (VIDEO)


POSLE NAJAVE DA SE SPREMAJU MASOVNA SAMOUBISTVA MLADIH, oglasio se MUP Srbije! - Informer\n22:08 Društvo 1\nTanjug | 03. 03. 2021.\nMUP Srbije proverava potencijalno opasne sadržaje za decu i mlade na pojedinim društvenim mrežama i apeluje na roditelje da prate aktivnosti svoje dece na tim mrežama, rečeno je Tanjugu u MUP-u\nPrethodno je, naime, MUP Republike Srpske upozorio roditelje da obrate pažnju kakve sadržaje prate njihova deca na društvenim mrežama, a nakon što je policiji od Interpola stiglo obaveštenje da se na TikToku dele sadržaji sa potencijano opasnim posledicama za mlade.\nMUP Srbije Interpol Republika Srpska samoubistva mladih\nSRBI SU KRVAVO PLAĆALI SVOJE ILUZIJE! Emir Kusturica za moskovski "Međunarodni život": Zapad pripremao rat sa Rusijom preko nas Srba!\nмређе које впреносе такве садржаје треба забранити.иначе пустите те дебиле дав сењ поубијају


Bečejski mozaik 09 jun 2020\nPredsednik Saveza vojvođanskih Mađara i predsednik Skupštine Vojvodine Ištvan Pastor je danas (9. juna) u poseti Bečeju, međutim, o ovom događaju su obavešteni samo mediji koji informišu na mađarskom jeziku i pojedini lokalni mediji.\nRedakciji Bečejskog mozaika nije poslato obaveštenje o poseti funkcionera SVM-a, te nije jasno da li je Pastor u svojstvu partijskog ili državnog funkcionera obišao OŠ „Petefi Šandor“, a potom i spomen kuću Braće Tan, ili se radi o funkcionerskoj kampanji.\nNije u potpunosti jasno da li je u pitanju greška ili nenameran propust, što je moguće, ali ne baš u potpunosti izvesno, jer nije prvi put da se nešto ovako događa.\nMeđutim, ono što je potpuno izvesno je činjenica da selektivno pozivanje medija predstavlja diskriminaciju, kojom se između ostalog onemogućava redakciji Bečejskog mozaika da pravovremeno i objektivno informiše svoje čitaoce u štampanom izdanju i portalu www.becejski-mozaik.co.rs i građane Bečeja o temi od javnog značaja.\nViše iz ove kategorije « Tragedija u Radičeviću: U saobraćajnoj nesreći život izgubilo dvogodišnje dete\tU julu i avgustu: Vrtić ne plaćaju roditelji čija su deca kod kuće »


Newsletter: Baksuzni kradljivac ostao bez pantalona /youtube video/\nBaksuzni kradljivac ostao bez pantalona /youtube video/\nBaksuzni kradljivac ostao bez pantalona /video/\nMuškarac koji je pokušao da se kroz uzani prozor uvuče u prodavnicu u portugalskom gradiću Almankil koju je nameravao da opljačka, ostao je zaglavljen 11 sati u nepriličnoj pozi - pošto je ostao bez pantalona.\nZaglavljen na pola puta, od struka naniže napolju, nesuđeni lopov je pokušao da se iskobelja, ali su mu spale pantalone, pa je u toj pozi "dočekao" vlasnika supermarketa Antonika Oliveiru kad je ovaj došao na posao, izvestila je britanska televizija "Skaj".\n"Izgubio je uporište s obe strane, noge mu nisu dodirivale tlo", opisao je Oliveira 22-godišnjeg muškarca kome su iz prozora virile samo noge i zadnjica u crnim gaćicama. Vatrogasci su se dva sata mučili da ga izvuku, a kad je oslobođen, mladić je odveden u pritvor.


Kako se sačuvati od sportskih povreda - Kapiten\nPublished on : 26.02.2020. Published by : Dragan Antić\nFudbal sa prijateljima, teretana, fitnes, basket u kraju, trčanje kroz šumu, šta god da je vaš način rekreacije, činjenica je da nema ničeg boljeg na kraju napornog dana ili radne nedelje od dobre igre ili kvalitetnog treninga. Aktivni ljudi koji se konstantno bave sportom su zdraviji, vitalniji i bolji u savladavanju stresa. Ipak i u zabavnoj sportskoj igri postoje opasnosti koje treba izbeći, a to su nepopularne sportske povrede.\nSportske povrede su brojne, a među najčešćim su svakako povrede zglobova, bilo da su u pitanju koleno, rame ili skočni zglobovi. Tu su i povrede mišića, uganuća i prelomi, kao i povrede Ahilove tetive.\nKako dolazi do povreda u sportu? Da li je uzrok brzina, nepažnja ili nešto treće? Šta god da je u pitanju, dobra vest je da postoje načini da se sačuvate od sportskih povreda i uživate u zabavnoj igri.\nKoristite preporučenu sigurnosnu opremu\nPrvi korak koji morate preduzeti ukoliko želite da se zaštitite od mogućih sportskih povreda sasvim sigurno je nošenje preporučene sigurnosne opreme. Ovo nije garancija da do povrede neće doći, ali svakako smanjuje šanse za tako nešto. U zavisnosti od toga kojim sportom se bavite zaštitite svoj vrat, ramena, laktove, grudi, kolena i potkolenice. Oprema uključuje kacige, raznorazne jastučiće i štitnike, ali i naočare i rukavice.\nNije naodmet da uvek uz sebe imate gavez mast protiv otoka, da delujete na licu mesta ukoliko do povrede dođe, kao i lekove protiv bolova, dok ne stignete do ambulante.\nOdržavajte telo u kondiciji\nSportisti umeju da kažu da je kondicija pola igre. Zapravo, to je tačno. Održavanje tela u kondiciji je jedan od najboljih načina da se izbegnu povrede. Razvijte fitnes plan koji uključuje kardio vežbe, trening snage i fleksibilnost. Na ovaj način osiguravate da vaši mišići ostanu jaki i da ih koristite u igri bez bojazni da će te ih istegnuti ili povrediti.\nZagrevanje i istezanje su obavezni!\nZagrevanje i istezanje su obavezni pre svakog treninga i sportske aktivnosti ukoliko želite da se sačuvate od mogućih povreda, ali i da poštedite telo upale mišića. Odvojite vreme na samom početku treninga isključivo za vežbe istezanja. Zagrejte se tako što ćete trčati desetak minuta, a onda pređite na istezanje onih mišića koje ćete najviše koristiti tokom igre. Svako istezanje treba da počne polako dok ne dostignete tačku napetosti mišića.\nImajte na umu to da istezanje ne bi trebalo da bude bolno. Najbolje će biti da svako istezanje tj. rastezanje zadržite do 20 sekundi. Na ovaj način se oslobađate mišićne napetosti i povećavate fleksibilnost.\nNe zaboravite da se hidrirate\nDehidratacija se lako može izbeći tako što ćete piti vodu pre i posle vežbanja. Preporučuje se konzumiranje tečnosti nekih pola sata pre učešća u bilo kojoj aktivnosti. Na 15-20 minut tokom treninga pravite pauze za vodu. Što ste aktivniji, više tečnosti bi trebalo da unosite u telo. Ukoliko to znači da treba da ponesete sa sobom dve flašice vode na trening, ponesite.\nDajte sebi vremena za odmor\nKoliko god da uživate u sportu, veoma je važno da se odmarate dan ili dva u toku nedelje. Odmor je od suštinskog značaja za snagu, jer samo odmorno telo može da iznese velike fizičke napore. Odmor u toku treninga i igre je takođe veoma važan. Kratak predah na klupici za igrače ili na strunjači u teretani pomoći će vam da sprečite prekomernu upotrebu mišića.\nVeliki broj uzastopnih dana treninga je faktor rizika od povreda. Dani oporavka smanjuju stopu povreda tako što pružaju mišićima i vezivnim tkivima mogućnost da se oporave između treninga. Sport treba da pozitivno utiče na vaše zdravlje, a ne da ga naruši.\nSportska pravila i propisi uspostavljeni su s razlogom – kako bi se sprečile povrede. Ovladajte pravim tehnikama za bavljenje nekim sportom. Ne zanemarujte uputstva i savete trenera i sudija, oni su tu da pomognu da se igra odvija sigurno i da bude bezbedna za vas, vaš tim i protivnike. Sigurna igra i fer-plej su dobar način da se ne povredite.\nIzbegavajte da igrate ili trenirate kada ste veoma umorni ili kada vas nešto boli. To je siguran put do povrede. Bol ukazuje na problem. Morate da obratite pažnju na znakove upozorenja koje vam telo šalje.\nNe mora se desiti nešto drastično i dramatično da dođe do povrede. Nekad je dovoljno da uložite previše napora te da mišići zbog toga trpe. Ukoliko osetite bol, ne zanemarujte ga. Najpre sednite da odmorite, ali ako ne prestaje obavezno se javite lekaru. Lekar specijalista će proveriti da li bol potiče od problema sa venama i arterijama ili je pak došlo do istezanja ligamenata i samog mišića.\nInače, u ređim slučajevima, usled nekih vrsta sportskih povreda može se javiti tromb, koji može ozbiljno da ugrozi zdravlje sportiste, pa ako imate bilo kakvu i najmanju sumnju, podvrgnite sebe hematološkom pregledu i budite sigurni da ste potpuno zdravi.\nBudite oprezni ako imate istoriju povreda\nUkoliko ste ranije doživeli sportsku povredu, onda je to razlog više da se čuvate novih povreda. Prethodne povrede mišića i zglobova često umeju da se razviju u hronične problematične oblasti ili bar sa niskim pragom osetljivosti. Zbog toga je izuzetno važno da pre treninga posebno zagrejete i istegnete upravo te problematične delove.\nBudite sigurni da ste se oporavili od povrede, te se obavezno posavetujte sa lekarom pre nego što se vratite na teren ili u teretanu.\nBilo da se bavite sportom profesionalno, bilo rekreativno, ne zaboravite da je to samo igra. Ne namećite sebi pritisak da pobedite u igri, da budete najbolji ili pak najjači u teretani. Pobeda jeste važan, ali nije uvek najvažniji aspekt sporta. Stoga nagradite sebe za trud, za lepo sportsko vladanje i naproan rad. Radite na poboljšanju svojih veština i nemojte biti previše strogi prema sebi ukoliko odlični rezultati nekad izostanu.\nGlavni cilj je da se zabavite i osećate dobro, a glavni prioritet da budete zdravi.\nŠta je bolje: zimske i letnje gume ili M+S


Protest demobilisanih boraca i ratnih vojnih invalida ispred zgrade Vlade FBiH u Sarajevu završen je nakon što su predstavnici Vlade i MMF-a postigli dogovor da neće biti smanjenja naknada ovoj populaciji.\nPredsjednik Saveza RVI Safet Redžić rekao je da su federalni ministar finansija Vjekoslav Bevanda i potpredsjednik Vlade FBiH Gavrilo Grahovac postigli dogovor sa MMF-om da se izbriše član 4. Interventnog zakona koji na štetu veterana predviđa mjere štednje koje su uvjet za dobijanje aranžmana sa MMF-om.\nSvemu tome prethodili su incidenti pred zgradom Vlade Federacije. Demonstranti, ratni vojni invalidi i članovi porodica poginulih boraca, pokušali su provaliti u zgradu Vlade. Razbijena su stakla na objektu, vozni park je sklonjen. Jedan policajac i jedan ratni vojni invalid su lakše povrijeđeni u trenutku kad je nezadovoljna grupa demonstranata pokušala provaliti u zgradu Vlade Federacije BiH u Sarajevu.\nNekoliko hiljada ratnih vojnih invalida i članova šehidskih i porodica poginulih boraca Armije RBiH okupilo se ispred zgrade Vlade FBiH kako bi iskazali nezadovoljstvo Prijedlogom interventnog zakona koji je utvrdila Vlada, a kojim se predviđa smanjenje plaća i naknada svim budžetskim korisnicima.\nPrema nezvaničnim informacijama, federalni ministri su navodno na stražnji izlaz napustili zgradu Vlade.\nOkupljeni su pozvali ministre Vlade FBiH, predsjednika SDA Sulejmana Tihića i mandatara Vlade FBiH Mustafu Mujezinovića da im se obrate se u roku od sat vremena, nakon čega će odlučiti o daljim aktivnostima. Najavili su i da će, ukoliko Vlada ne ispoštuju njihove zahtjeve, zatražiti njenu smjenu, kao i raspuštanje oba doma Parlamenta FBiH.\nNakon sat vremena koliko su demonstranti dali predstavnicima vlasti da im se obrate, u kontakt s njima stupio je federalni ministar finansija Vjekoslav Bevanda. Kako je predsjednik Saveza ratnih vojnih invalida BiH Safet Redžić obavijestio prisutne, on i predsjednik Saveza porodica šehida i poginulih boraca FBiH Izet Ganić te ministar Bevanda pozvani su na razgovor s predstavnicima Međunarodnog monetarnog fonda. Safet Redžić je obećao demonstrantima da neće pristati na uvjete koji njima ne odgovaraju.\nProtestni miting organizirali su Savez RVI BiH i Organizacija šehidskih i porodica poginulih boraca.(RTV)


Zasade kajsije nikako ne podizati u ravnici - zbog mraza? - Voćarstvo | Agroklub.rs\nZasade kajsije nikako ne podizati u ravnici - zbog mraza?\nKajsija je najneotpornija na mrazeve, a ni vremenske prilike tokom aprila nisu išle na ruku voćarima.\nNiske temperature u toku zime i proleća su jedan od ograničavajućih faktora za uspešno gajenje kajsije, naročito u zemljama sa hladnijom klimom. One mogu izazvati izmrzavanje cvetnih pupoljaka, cvetova i zametnutih plodića, a time i smanjenje ili potpuni gubitak roda. Otpornost kajsije na mrazeve je pre svega genetski uslovljena, odnosno zavisi od sorte.\nPored toga, na nju utiču i drugi faktori, kao što su vreme pojave, dužina trajanja i intenzitet niskih temperatura, pripremljenost voćaka za mirovanje kao što su bujnost, rodnost, agrotehničke mere, zdravstveno stanje, podloga na kojoj su voćke kalemljene, ali i starost voćaka. Kajsija je najneotpornija na mrazeve, a vremenske prilike tokom aprila nisu išle na ruku voćarima, upravo onima koji imaju zasade kajsije.\nMraz uništio kajsiju u Čačku, opasnost za malinu u Ivanjici\nPoslednji mrazevi su, kažu poljoprivredni stručnjaci naneli značajne štete toj biljnoj vrsti posebno u ravničarskim predelima.\nRazlika u oštećenju u nadmorskoj visini zasada\nStručni saradnik za voćarstvo u Rumi Lazar Klještanović kaže da je tokom aprila obilazio zasade kajsija koje nisu izdržale jutarnje mrazeve.\n"Situacija na terenu je šarenolika. Ima predela gde je rod uništen u velikom procentu i to je prvenstveno u nižim predelima, dok je na većim nadmorskim visinama situacija sasvim drugačija. Oštećenja zavise i od toga u kojoj je kajsija fenofazi, a to je faza cvetanja ili precvetavanja. Mi smo obilazili zasade gde je razlika u nadmorskoj visini bila sedam do osam metara, gde je u gornjim delovima šteta bila od 15 do 20 odsto, dok je u donjem delu šteta bila blizu 70 procenata", kaže Klještanović.\nKajsija koje nisu izdržale jutarnje mrazeve, kaže Klještanović\nU ovakvim situacijama u kojima pojedine biljne vrste stradaju zbog vremenskih prilika još jednom se potvrđuje da treba slušati struku. Dakle, preporuka je da se zasadi voća podižu na višim terenima, na nadmorskoj visini od 200 metara, a nikako u ravnici.\n"Mi svakako savetujemo da zasade voća treba podizati na višim predlima, kako bi se izbegle upravo ovakve situacije, kao što su štete od mraza. To se, naravno ne odnosi samo na kajsiju nego na sve voćne vrste. Zasade voća treba podizati na nadmorskoj visini iznad 200 metara, a nažalost mi u Sremu imamo malo takvih parcela pa nam je izbor sužen, pa zasade voća i vinove loze podižemo tamo gde možemo, što predstavlja veći rizik, ali i veću štetu u ovakvim situacijama."\nZavršiti rezidbu voća\nVremenske prilike tokom čitavog aprila nisu išle na ruku voćarima, jer su jutarnje temperature vrlo često bile oko nule, ili nekoliko stepeni ispod što za voće nije bilo dobro. Ovakve temperature nisu bile dobre ni za jabuku i krušku, jer i one što više odmiču u razvoju sve su osetljivije na niske temperature. Tokom aprila treba završiti rezidbu u zasadima voća, kao i prihrana azotnim đubrivima, jer je krajnji rok za taj posao 30. april.\nSremska kajsija nije izdržala mraz\nPoljoprivredni stručnjaci apeluju na voćare da tamo gde je bilo oštećenja ne treba unositi previše azotnih đubriva, kako bi se sprečila bujnost biljke, pa je procena da ta količina bude od 200 do 300 kilograma po hektaru, naglasio je Klještanović.\nPreporuka proizvođačima koji su pretrpeli štete od mraza je da nastave redovnu zaštitu zasada protiv prouzrokovača bolesti, kako bi očuvali dobru kondiciju zasada radi obezbeđivanja dobrog rodnog potencijala za sledeću godinu.\nMraz Sremska kajsija Lazar Klještanović Prihrana voća Rezidba voća Zaštita od mraza Voćni zasadi Nadmorska visina


Futura osiguranje / Za odrasle / Osiguranje života / Za stanovništvo / Početna - Wiener Städtische osiguranje\nPočetna / Za stanovništvo / Osiguranje života / Za odrasle / Futura osiguranje\nSa Futura osiguranjem možete obezbediti sredstva za školovanje Vašeg deteta, a sebi sigurnu budućnost i bezbrižnu starost. Prednost ove vrste osiguranja proizilazi iz činjenice da u sebi sadrži elemente štednje, koja se ostvaruje dugoročnim izdvajanjem sume po Vašem izboru.\nNišta nije vrednije od života i zbog toga ga treba na vreme i kvalitetno zaštititi.\nFutura osiguranje je mešovito osiguranje života sa utvrđenim rokom isplate osigurane sume, koje Vam pruža istovremeno i mogućnost štednje za budućnost i životno osiguranje u slučaju smrti, kako biste bili sigurni da će u neželjenoj situaciji članovi Vaše porodice biti zbrinuti.\nPo isteku osiguranja, korisniku se isplaćuje osigurana suma zajedno sa pripisanim iznosom dobiti.\nU slučaju smrti osiguranika u toku trajanja osiguranja, ugovorena osigurana suma za slučaj smrti i do tada ostvarena dobit isplaćuje se korisniku osiguranja po isteku ugovora.\nOvo osiguranje obezbeđuje naknadu troškova hirurških intervencija u slučaju nastanka bolesti koja nije bila indikovana pre sklapanja ugovora, ili u slučaju nezgode. Možete ga ugovoriti istovremeno sa ugovorom o osiguranju života i na isti vremenski period. Ukoliko se tokom trajanja osiguranja dogodi više hirurških intervencija, naknada se isplaćuje za svaku od njih, do visine ugovorene osigurane sume. Saznajte više\nDopunsko osiguranje Wiener Stӓdtische Best Doctors je proizvod osiguranja zdravstvene zaštite koja pokriva trošak lečenja težih oboljenja, uključujući putne i smeštajne troškove, do osiguranog iznosa i pojedinačnih limita. Proizvod je određen za specifična, teška oboljenja čije skupo i specijalizovano lečenje nedovoljno pokriva većina planova zdravstvenog osiguranja. Ugovara se na isti period kao i ugovor o osiguranju života. Osigurane su sledeće bolesti i medicinski postupci: tretman kancera, koronarna bajpas hirurgija, zamena srčanog zaliska, donacija organa/transplantacija tkiva i neurohirurgija. Dopunsko osiguranje Vam obezbeđuje do 1.000.000 € godišnje, a 2.000.000 € za ukupno vreme trajanja osiguranja. Na ovaj način otvorena su Vam vrata najmodernijih i najuspešnijih bolnica širom sveta.\nSaznajte više : https://wiener.co.rs/Best-Doctors\nOsiguranje od nastupanja težih bolesti\nUz Futura program može se dodatno zaključiti i Osiguranje od nastupanja težih bolesti.\n* Dopunskim osiguranjem od nastupanja težih bolesti pokrivene su sledeće bolesti: maligni tumori, akutni infarkt miokarda, bajpas – operacija koronarnih arterija, hronično otkazivanje bubrega, transplantacija organa, kvadriplegija, cerebrovaskularni insult-šlog i potpuno slepilo.\nUz Futura program može se zaključiti i dopunsko Osiguranje od malignih bolesti kojim pružamo finansijsku podršku za slučaj prve dijagnoze oboljenja od kancera potvrđene medicinskom dokumentacijom.\nUz Futura program može se dodatno zaključiti i Osiguranje od nezgode.\nUkoliko se osiguraniku dogodi nezgoda (saobraćajna nezgoda, povreda na radu, padovi...) zbog koje dođe do trajnog invaliditeta, ovo dopunsko osiguranje obezbeđuje isplatu osigurane sume ili dela osigurane sume, u zavisnosti od stepena invaliditeta, kao i naknadu za dane provedene u bolnici.\nOsiguranje za slučaj smrti usled nezgode\nDopunskim osiguranjem za slučaj smrti usled nezgode, korisnik dobija duplu osiguranu sumu ukoliko nastane osigurani slučaj, ili trostruku osiguranu sumu ukoliko se ovo dopunsko osiguranje ugovori još jednom.\n*Ukoliko se plaćanje premije kod novozaključenih ugovora realizuje putem trajnog naloga kod neke od poslovnih banaka, klijent je oslobođen doplatka za sva ispodgodišnja plaćanja. Takođe, na ovaj način mesečno plaćanje premije znatno je komfornije za ugovarača osiguranja.\nDopunski uslovi za Futura program Dopunski uslovi za za mesovito osiguranje zivota sa utvrdjenim rokom isplate osigurane sume - Futura.pdf 85,59 kB


Tanjug 4. avgusta 2021. 14:55\nVAŠINGTON – Bivši predsednik SAD Barak Obama drastično je smanjio spisak gostiju koji je planirao za današnji 60. rođendan zbog bojazni oko visokozaraznog delta soja, rekla je njegova portparolka Hana Hankins.\nRođendanska zabava za bivšeg predsednika je prvobitno trebalo da se održi u vili u Marta Vinjardsu (država Masačusets) na otvorenom i da bude u skladu preporuka Centara za kontrolu i prevenciju bolesti (CDC), a za goste je bio predviđen test na kovid, rekao je izvor za CNN.\nViše od 400 gostiju, uključujući poznate ličnosti i bivše saradnike, kao i 200 članova osoblja, trebalo je da prisustvuje događaju.\nAli sada, žurka je svedena samo na najbližu familiju i bliske prijatelje.\n„Ova žurka na otvorenom je planirana pre nekoliko meseci, uz poštovanje zdravstvenih prekoruka. Međutim, zbog širenja delta soja prethodnih nedelja, predsednik i gospođa Obama su odlučili da značajno smanje spisak gostiju“, rekla je Hankins.\nOna je dodala da je „predsednik Obama zahvalan što mu mnogi šalju rođendanske čestitke sa svih meridijana i jedva čeka da vidi prijatelje i poznanike“.


BESPLATNE RADIONICE O UPRAVLjANjU I FINANSIRANjU ORGANIZACIJA | Apa-press\nProgram je namenjen ljudima koji žele da vode organizacije za mlade na teritoriji opštine Apatin, ali je otvoren i za sve druge zainteresovane koji su aktivni u različitim udruženjima i organizacijama. Učesnici će kroz četiri radionice moći nauče kako se vodi i upravlja udruženjem, koji sve izvori finansiranja postoje, kako napisati projekat i kako upravljati finansijama u organizaciji.\nRadionice će se održavati od 17 sati, a vodi će ih omladinski radinici CEKOS-a sa iskustvom u upravljanju organizacijom i projektima.\nOve aktivnosti realizuju se u okviru projekta „Glas mladih u opštini Apatin“ koji realizuje omladinsko udruženje CEKOS u okviru programa podrške civilnom društvu za javno zagovaranje i projekta „Aktivni građani – bolje društvo: zagovaranjem ka saradnji i demokratskom razvoju Srbije“ koji realizuje Beogradska otvorena škola uz podršku USAID-a.\nZa sve dodatne informacije možete se obratiti na fejsbuk i instagram stranici Mladi Apatin ili na telefon 069 3813609.\nPrva radionica (30. septembar, 17 sati)\n· Zakonski okvir\n· Upravljanje i liderstvo\n· Komunikacija, sastanci, donošenje odluka, planiranje\n· Članstvo i nadzor rada\nDruga radionica (7. oktobar, 17 sati)\n· Mitovi i predrasude o finansiranju\n· Vrste donatora\n· Donatori za projekte\n· Alternativni izvori finansiranja\nTreća radionica (14. oktobar, 17 sati)\n· Opis problema\n· Ciljevi i ciljne grupe\n· Rizici, održivost, vidljivost i dr.\nČetvrta radionica (21. oktobar, 17 sati)\n· Budžet projekta\n· Pravdanje sredstava i finansijsko izveštavanje\n· Finansijsko planiranje i održivost\n· Saveti iz iskustva\nIzradu ovog teksta podržao je američki narod putem Američke agencije za međunarodni razvoj (USAID), a u okviru projekta “Aktivni građani – bolje društvo zagovaranjem ka saradnji i demokratskom razvoju Srbije“, koji realizuje BOŠ.\nSadržaj ovog teksta isključivo je odgovornost CEKOS-a i ne predstavlja nužno stavove USAID-a, Vlade SAD-a ili BOŠ-a.\nPredhodniU NEDELJU RUKOMETAŠICE PIK PRIGREVICE STARTUJU KAO SENIORKE\nSledećiRUKOMETAŠI PIK PRIGREVICE DUPLO BOLJI OD PANČEVA\nSMEŠNE STRANE SPORTA – SLIKE KOJE SAME GOVORE


Vrh Gasproma u petak u Beogradu | Hronika\nPO POVRATKU IZ RAKITE, POLICIJA PRIVELA DEJANA ZLATANOVIĆA, GLAVNOG I ODGOVORNOG UREDNIKA PORTALA „SRBIN.INFO“, KAO I PRIPADNIKE “NARODNIH PATROLA”\nNOVA.RS: GORAN JEŠIĆ NA TVITERU PRETIO ĐORĐU VUKADINOVIĆU DA JE „ZASLUŽIO BATINE GDE GOD DA GA SRETNEMO“; VUKADINOVIĆ: TUŽIĆU GA IZ „PEDAGOŠKIH RAZLOGA“\nBORIS TADIĆ: VUČIĆ PRETVORIO SRBIJU U SVOJ LIČNI SULTANAT, ON I NjEGOVA OLIGARHIJA SE PONAŠAJU KAO DA JE SRBIJA NjIHOVO PRIVATNO VLASNIŠTVO\nSUPRUGA STRADALOG BELORUSKOG DEMONSTRANTA: UBILA GA JE POLICIJA HICEM U GRUDI, NEISTINA JE DA JE „POGINUO KADA MU JE U RUCI EKSPLODIRALA BOMBA“\nTOMAS KANTRIMEN: KOSOVO I SRBIJA NISU SPREMNI ZA SPORAZUM NA PREDSTOJEĆEM SASTANKU U BELOJ KUĆI\nKREMLj: PUTIN I LUKAŠENKO RAZGOVARALI TELEFONOM O SITUACIJI U BELORUSIJI I "IZRAZILI SIGURNOST DA ĆE SE SVI PROBLEMI U TOJ ZEMLjI USKORO REŠITI"\nU POSLEDNjA 24 SATA U SRBIJI OD KORONAVIRUSA PREMINULO JOŠ 5 OSOBA, UKUPNO 670; REGISTROVANO 238 NOVOOBOLELIH, 75 OSOBA JE NA RESPIRATORIMA\nNIK KEJV: POLITIČKA KOREKTNOST JE POSTALA NAJNESREĆNIJA RELIGIJA NA SVETU\nDRAGAN ĐILAS: OVAJ REŽIM OPSTAJE ZATO ŠTO ĆUTE AKADEMICI, PROFESORI, NOVINARI, LjUDI IZ KULTURE I BIZNISA\nALEKSANDAR LUKAŠENKO: PRIMETNI ELEMENTI SPOLjNOG MEŠANjA U UNUTRAŠNjE STVARI BELORUSIJE\nAKTIVISTI POKRETA "ODBRANIMO REKE STARE PLANINE" PROBILI CEV MHE IZ RAKITSKE REKE I ONESPOSOBILI NjEN RAD\nPočetna strana > Hronika > Vrh Gasproma u petak u Beogradu\nVrh Gasproma u petak u Beogradu\nUgovor sa ruskim partnerom možda ponovo u Skupštini Srbije\nPredsednik upravnog odbora Gasproma Aleksej Miler, najverovatnije, dolazi u petak u Beograd na još jednu rundu razgovora o finalizaciji dogovora, pre nego što se potpišu dokumenta o naftno-gasnom aranžmanu Srbije i Rusije, saznaje „Politika”.\nSrpska strana je pripremila platformu za nastavak pregovora, a kako „Politika” saznaje u njoj postoji nekoliko pretpostavki na kojima će Srbija insistirati. Prva je da Srbija sva tri projekta (izgradnja magistralnog gasovoda Južni tok, završetak skladišta gasa u Banatskom Dvoru i prodaja Naftne industrije Srbije za 400 miliona evra) posmatra kao jedan paket i da samo realizacija tog paketa ima ekonomski značaj i komercijalno opravdanje. U pripremljenoj platformi srpska strana ističe da ne sumnja u političke garancije da će projekti biti realizovani u skladu sa Međudržavnim ugovorom, ali traži dodatne ekonomske garancije, odnosno mehanizme obezbeđenja.\nPregovarački tim Beograda pripremio je dve opcije garancija.\nPrva predstavlja odloženo stupanje na snagu ugovora o prodaji 51 odsto akcija NIS-a. Po toj opciji, NIS bi bio prodat na dan potpisivanja ugovora, ali je stupanje na snagu tog ugovora uslovljeno usvajanjem pozitivne studije izvodljivosti za izgradnju gasovoda Južni tok, najkasnije do 30. juna 2010. godine, a eksploatacija gasovoda trebalo bi da počne najkasnije 31. decembra 2015. Ukoliko studija izvodljivosti ne bude usvojena do 30. juna 2010. godine, onda nema ništa ni od prodaje NIS-a. Srpska strana se obavezuje da u periodu od potpisivanja ugovora do njegovog stupanja na snagu neće prodavati NIS, a da će ga prodati Rusima ako ispune garanciju pod uslovima koji su zapisani u Međudržavnom sporazumu (400 miliona evra).\nDruga opcija srpske strane predviđa da Rusi za 400 miliona evra mogu da dobiju samo 25 odsto NIS-a. Preostalih 26 odsto (do predviđenih 51) Rusi bi dobili bez dodatnog plaćanja tek kada usvoje pozitivnu studiju izvodljivosti gasovoda „Južnitok”. U slučaju da nema te studije, Rusi bi ostali vlasnici 25 odsto akcija NIS-a. Gasprom bi imao pravo da izađe iz vlasništva NIS-a ako nadoknadi srpskoj strani izgubljenu dobit, a srpska strana imala bi obavezu da vrati 400 miliona evra. Prema toj opciji, upravljačka prava bila bi zajednička.\nZa sada su mali izgledi da bi dokumenta mogla da budu potpisana prekosutra. Tim pre što je ruski ambasador u Beogradu Aleksandar Konuzin sinoć izjavio da je u prošlonedeljnim razgovorima u Moskvi postignuta saglasnost da se do 20. decembra potpiše sporazum o prodaji NIS-a i memorandum o izgradnji „Južnogtoka”. Iz izvora bliskih pregovaračkom procesu Politika„” saznaje da predstavnici Gasproma„” nisu mogli da daju garancije za izgradnju „Južnog toka”, a predstavnici Gaspromnjefta„” u pregovorima samo insistiraju na kupovini NIS-a, tvrdeći da oni nisu nadležni za „Južni tok”. Ukoliko ruska strana ostane pri tom stavu i posle posete Alekseja Milera, politički vrh Srbije će od parlamenta tražiti da se ponovo izjasni o energetskom sporazumu sa Rusijom.\n:\tPo povratku iz Rakite, policija privela Dejana Zlatanovića, glavnog i odgovornog urednika portala „Srbin.info“, kao i pripadnike “Narodnih patrola”\n:\tNova.rs: Goran Ješić na Tviteru pretio Đorđu Vukadinoviću da je „zaslužio batine gde god da ga sretnemo“; Vukadinović: Tužiću ga iz „pedagoških razloga“\n:\tBoris Tadić: Vučić pretvorio Srbiju u svoj lični sultanat, on i njegova oligarhija se ponašaju kao da je Srbija njihovo privatno vlasništvo\n:\tMajk Pompeo: Predsednički izbori u Belorusiji nisu bili ni slobodni ni fer, razmatramo sa partnerima iz EU kako da se dođe do zajedničkog cilja - da beloruski narod bude slobodan\n:\tSupruga stradalog beloruskog demonstranta: Ubila ga je policija hicem u grudi, neistina je da je „poginuo kada mu je u ruci eksplodirala bomba“\n:\tTomas Kantrimen: Kosovo i Srbija nisu spremni za sporazum na predstojećem sastanku u Beloj kući\n:\tKremlj: Putin i Lukašenko razgovarali telefonom o situaciji u Belorusiji i "izrazili sigurnost da će se svi problemi u toj zemlji uskoro rešiti"\n:\tU poslednja 24 sata u Srbiji od koronavirusa preminulo još 5 osoba, ukupno 670; Registrovano 238 novoobolelih, 75 osoba je na respiratorima\n:\tNik Kejv: Politička korektnost je postala najnesrećnija religija na svetu\n:\tDragan Đilas: Ovaj režim opstaje zato što ćute akademici, profesori, novinari, ljudi iz kulture i biznisa


Prodavac u restoranu brze hrane - Gala luks d.o.o\nRestoran brze hrane u sirem centru grada potrazuje radnicu na poziciji prodavca.\nU autenticnom ambijentu prodaju se specijaliteti nacionalne kuhinje.\nRad u III smene: 06-14h, 14-22h,22-06h.\nPocetna plata od 30 000-34 000 dinara.\nVise informacija na brojeve: 011/6649-132, 060/714-00-02\nKomercijalista A/V opreme m/ž Beograd ...plata: po dogovoru din\nMerchandiser Beograd ...plata: 25000-35000 din\nProdavac/prodavačica u robnoj kući (veći broj izvršilaca) Beograd ...plata: po dogovoru din


NENAJAVLЈENA PROVERA: Vojska Srbije proverava svoje snage - Nova Borba\nNENAJAVLЈENA PROVERA: Vojska Srbije proverava svoje snage\nPo naređenju načelnika Generalštaba Vojske Srbije počela je provera operativnih sposobnosti dela stalno zadejstvovanih snaga i snaga za hitno reagovanje Vojske Srbije, saopšteno je danas iz Ministarstva odbrane.\nU pitanju je delimična, vanredna i nenajavljena terenska provera koja će se realizovati do 27. juna na više lokacija u Srbiji.\nCilj provere je sagledavanje stepena osposobljenosti i unapređenje osposobljenosti i borbene spremnosti jedinica Vojske Srbije za reagovanje na moguće eventualne rizike i pretnje po bezbednost, navodi se u saopštenju.\nU okviru tih aktivnosti biće realizovano rešavanje različitih borbenih supozicija sa izvođenjem specijalnih dejstava, izvršenje vazduhoplovne podrške, a proveravaće se i osposobljenost za intervenciju ka ugroženim objektima, odbranu od iznenadnog napada na objekat ili rejon razmeštaja jedinice.\nU saopštenju je ukazano da je provera operativnih sposobnosti počela uzbunjivanjem dela jedinica Specijalne brigade, koje se nalaze na obuci u letnjim uslovima na Vlasinskom jezeru i intervencijom ka ugroženom objektu.\nU nastavku je izvršena provera snaga za intervenciju ka ugroženim objektima na bazi "Jezerska Mahala", posednutom objektu "Gornji Vrtogoš", kao i na bazi "Jug" uz angažovanje snaga ojačanja sastavljenih od specijalnih timova koji su vazdušnim putem preveženi sa Vlasinskog jezera na bazu "Jug".


► Novi napad na saudijski aerodrom\n"Saudijska protivvazdušna odbrana i ratno vazduhoplovstvo su uspešno presreli i uništili pet bespilotnih letelica koje su Huti lansirali na aerodrom u Abi i grad Hamis Mušait", navedeno je u saopštenju koje je prenela saudijska agencija SPA.\nAerodrom je normalno radi i nijedan let nije otkazan. Šiitski pobunjenici iz Jemena su poslednjih nedelja pojačlali napade dronovima na Saudijsku Arabiju koja predvodi koalicije koja od 2015. interveniše na strani međunarodno priznate vlade Jemena.\nU napadu na aerodrom u Abi u sredu je povređeno 26 ljudi.


NARODNU STRANKU NAPUSTILA DVA ISTAKNUTA ČLANA! Kreće rasulo kod Jeremića, iz stranke otišli Borović i Kovačević - Informer Ad\nM. CRNOGORAC | 27. 10. 2021.\nNarodnu stranku Vuka Jeremića za samo 24 sata napustila su dva istaknuta člana - advokat Borivoje Borović i preduzetnik Vladimir Kovačević, obojica članovi Predsedništva Jeremićeve partije\nPrvo je juče pre podne objavljena vest da poznati advokat izlazi iz Narodne stranke (NS), navodno kako bi se 'u potpunosti posvetio svojoj advokatskoj karijeri', koja inače prilično uspešno traje još od 1985. godine!?! U međuvremenu se zvaničnim, i veoma šturim saopštenjem, oglasila Jeremićeva stranka, koja se svom bivšem članu zahvalila na dosadašnjem angažmanu.\n"Advokat Borivoje Borović je podneo ostavku na mesto člana Predsedništva Narodne stranke. Narodna stranka se zahvaljuje gospodinu Boroviću na dosadašnjem angažovanju u radu Predsedništva i pomoći koju je pružao u aktivnostima stranke. Drago nam je što sa gospodinom Borovićem delimo spremnost za nastavak borbe za slobodu, demokratiju i ljudska prava u Srbiji. Narodna stranka želi gospodinu Boroviću uspeh u daljoj advokatskoj karijeri', stoji u saopštenju NS, dok se Borivoje Borović nije oglašavao povodom svoje ostavke do zaključenja ovog broja Informera. Samo nekoliko sati kasnije Jeremića je napustio i Vladimir Kovačević, takođe član Predsedništva i predsednik Odbora za privredu i preduzetništvo u NS. Za razliku od 'slučaja Borović", Narodna stranka nije izdala saopštenje ni zahvalnicu, ali je zato Kovačević otkrio zašto je odlučio da napusti Jeremića.\nNeće sa Đilasom\nOvo je dokaz da nisu svi u Narodnoj stranci saglasni sa koalicijom sa Đilasom i njihovo nezadovoljstvo je sasvim opravdano\n- Razlog izlaska je što nisam uspeo da nametnem teme zbog kojih sam se angažovao u Narodnoj stranci, a to su privreda, finansije i ekonomija - rekao je Kovačević.\nPolitički analitičar Dejan Vuk Stanković kaže da je razlog odlaska istaknutih članova NS više nego jasan - a to je Dragan Đilas!\n- Ovo je dokaz da nisu svi u Narodnoj stranci saglasni sa pripremama za koaliciju sa Đilasovim SSP i njihovo nezadovoljstvo je sasvim opravdano, budući da će NS tako izgubiti svoj identitet. Ne samo što su pogazili odluku o bojkotu i preko noći bacili u vodu ono o čemu su pričali dve godine, već na izbore idu sa Đilasom. Pa da su Đilas i Jeremić mogli zajedno da funkcionišu, ostali bi u Demokratskoj stranci! Ta politička nedoslednost očigledno je neprihvatljiva jednom delu stranke. Sigurno je problem i to što su u Đilasovom SSP uglavnom oni koji nemaju nacionalnu samosvest, već priznaju i 'genocid' u Srebrenici i Kosovo, sve ono što je štetno po Srbiju - zaključuje Stanković.\nDa li je otišao i Dača Ikodinović?!\nSlavni vaterpolista Danilo Ikodinović takođe je napustio Vuka Jeremića, nezvanično saznaje Informer. Ikodinović je u martu predstavljen kao predsednik Odbora za sport NS, na stranačkim tribinama govorio je o obnovi sporta, dok je u medijima i na Tviteru pričao i pisao o aktuelnoj vlasti, napadao 'zeleni' deo opozicije, kao i nekadašnjeg saigrača iz reprezentacije Aleksandra Šapića, lidera SPAS-a.\n- Ikodinović je odlučio da se povuče iz te priče jer je shvatio da njegove i stranačke ideje nisu iste i da je bio samo marketinški trik Vuka Jeremića. Čak je ugasio i nalog na Tviteru, gde je do juče bio veoma aktivan - kaže sagovornik Informera blizak bivšem vaterpolisti.\nDanilo Ikodinović nije juče odgovarao na naše pozive.\nDanilo Ikodinović Vuk Jeremić Borivoje Borović Narodna stranka Vladimir Kovačević


Otvaranje hotela Bulgari Hotel Tokyo je planirano početkom 2022. godine i zauzimaće poslednjih sedam spratova na vrhu ultra-nebodera.\nBulgari Hotel Tokyo će se nalaziti u centralnoj i zgodnoj lokaciji na pešačkoj udaljenosti od nekih od najboljih atrakcija u gradu kao što su Carska palata i živahne trgovačke oblasti Nihombashi i Ginza. Hotel će zauzimati poslednjih sedam spratova – od 39. do 45.\nNjegova blizina stanice u Tokiju i finansijskih okruga Nihombaši i Marunouči čini ga idealnom destinacijom za poslovne ljude.\nHotel će nuditi 98 soba za goste u različitim konfiguracijama, uglavnom dvokrevetne sobe, kao i luksuzne apartmane i izvanredan Bulgari apartman.\nIkonične karakteristike Bulgari Hotela kao što su Il Bar, Il Ristorante, salon sa kaminom, svi sa otvorenim terasama, biće na raspolaganju gostima hotela zajedno sa prodavnicom Il Cioccolato i dramatičnom balskom salom uključujući veliki otvoreni prostor.\nBulgari Spa od oko 1.500 kvadratnih metara, koji nudi vrhunsko iskustvo blagostanja i inovativne tretmane, terapije i negu za muškarce i žene, uključujući vrhunski fitnes centar i zatvoreni bazen od 25 metara i dodaće još jedan luksuzan dodir doživljaja gostiju.\nKao i kod svih Bulgari Hotels and Resorts, Bulgari Hotel u Tokiju će dizajnirati italijanska arhitektonska firma Antonio Citterio Patricia Viel, koja je iskoristila osnovne vrednosti savremenog dizajna, veličanstvene izrade i umetničkih detalja Bulgari brenda kako bi stvorila životni prostor koji odražava suštinu italijanskog najsofisticiranijog stila.


Ekonomac startuje protiv Kopernikusa | Kragujevački sport\n19. avgusta 2015. | Kategorija: Mali Fudbal (Futsal)\nAktuelni prvak Srbije, kragujevački Ekonomac, ugostiće niški Kopernikus na startu nove sezone u Prvoj futsal ligi Srbije početkom septembra.\nNa žrebu održanom juče u prostorijama Fudbalskog saveza Srbije predstavljen je i novi sistem takmičenja, po kome će šampion biti poznat nakon 22 ligaška kola. To će doprineti znatno zanimljivijem šampionatu, a na kraju će titulu uzeti ekipa koja bude beležila dobre rezultate u kontinuitetu.\nInače, igrači Ekonomca polako privode bazični deo priprema na Zlatiboru kraju. Oni se već sutra vraćaju u Kragujevac, da bi u petak odigrali dve prijateljske utakmice sa makedonskim prvakom Železničarom.\nEkonomac startuje u plej-ofu (subota, 19.30 h)\nEkonomac raspucan protiv novajlije u ligi\nEkonomac protiv Zemunaca u kupu (sreda, 21h)


Secretion of Substances - Medicomat Soping.Com\nSecretion of Substances - Informacije o kvantnim slušalicama\nLek protiv dijabetesa 2011, Secretion of Substances and Šoping Centar Zdravlje Prevencija. Zapamtite da nijedan plan dijete ili postupak mršavljenja nisu 100 % efikasni. To znači da morate i dalje imati redovnu ishranu i program vežbanja. Štaviše, promena načina života, kao što je smanjenje količine kofeina i alkohola koju uzimate, i prestanak pušenja takođe mogu pomoći (iako pušenje može uzrokovati povećanje telesne težine, vaš život obično zavisi od prestanka pušenja).\nTretman smrznutih ramena, Secretion of Substances and Problemi. Tretman treba izvoditi dva puta dnevno po 20 minuta. Bilo koji lek za sedam dana. Početni efekti postaju vidljivi nakon dva kursa tretmana, a zadovoljavajući rezultati postižu se nakon 3-5 kurseva. Pauza između kurseva od nekoliko dana (3-5 dana). Lepota aparata i smanjenje telesne težine potpuno automatski otkrivaju i rade samo na akupunkturnim tačkama koje odgovaraju licu, unutrašnjim organima, žlezdama, hormonima i nervnom sistemu gde postoji poremećaj, što rezultira konačnim efektom. Uređaj je pokazao odlične rezultate kod bora, bubuljica, akni, mrlja i podočnjaka. Redovnom upotrebom uređaja vraća se svežina i glatkoća koži, a krajnji efekat je smanjenje telesne težine.\n© 2021 Medicomat Limited Secretion of Substances, Soping.Com


Abubakar napada Partizan, Ivanović veruje u motiv - Sportska centrala\nAbubakar napada Partizan, Ivanović veruje u motiv\n1 avg 2020. 10:31\nNajzanimljiviji meč prvog kola Linglong super lige Srbije igra se u gradu pod Bagdalom.\nNapredak dočekuje vicešampionsku ekipu Partizana koja po najavama želi da vrati pehar u svoje vitrine, posle tri godine posta. Trener Partizana Savo Milošević priznao je da su “čarapani“ najnezgodniji rival za crno-bele, a u prilog tome ide i podatak da Partzan nije pobedio Napredak u Kruševcu na poslednja četiri prvenstvena duela. Ipak, navijače crno-belih vežu i lepe uspeomene na gostovanja u “Lazarevom gradu“, ovde su osvajali titulu pobedama u poslednjem kolu 2010. i 2015. godine.\nNapredak je doživeo velike promene u igračkom kadru ovog leta, pa je još nepoznato kakav će sastav suprotstaviti Partizanu trener Dragan Ivanović. Vrsni stručanjak se ne žali na sudbinu koja mu je već u prvom kolu dodelila jednog od favorita za naslov prvaka, jer je pre četiri godine, kada je prvi put seo na klupu Napretka, imao još teži početak, gostovanje Zvezdi, pa utakmica sa Partizanom pod Bagdalom. Tada je ishod te dve utakmice bio fantastičan, protiv Zvezde je osvojen bod, a Partizan je pobeđen rezultatom 2:1, golovima Šljivića i Bojića, dok je Božinov pogodio s bele tačke za goste.\n– Tada su naša dva najbolja kluba bila rastrzana na dva fronta zbog evropskih utakmica, a mi smo to umeli da iskoristimo. Sada crno-beli nemaju te obaveze i sigurno da dolaze u Kruševac po bodove i u najjačem sastavu. Očekujem dobru i interesantnu utakmicu i veliki motiv kod mojih fudbalera, pošto će se na suprotnoj strani naći veliki klub, ne samo u srpskim okvirima. Mi smo dobro radili na pripremena, ali smo imali problem što su pojedine novajlije stizale naknadno i propustile veliki deo pripremnog perioda. Međutim, kad utakmica krene, sve se zaboravlja, rekao je trener Napretka Dragan Ivanović za “Sportski Žurnal“.\nPitanje je da li će protiv Partizana zaigrati iskusni Nikola Leković, pošto za njega još nije stigao sertifikat iz Bosne i Hercegovine. S druge strane, vođa navale trebalo bi da bude Abubakar Oumaru. Podsećamo Kamerunac je jedan deo karijere u Srbiji proveo u Partizanu i bio ljubimac navijača crno-belih.


Nagle promene vremena utiču na zdravlje: Ovo su 6 najčešćih tegoba – Nadlanu.com\nObjavljeno 29. apr 2015. / 08:48:53\nPo tvrdnjama stručnjaka osetljivu grupu čine i mlađi od 15 godina jer reaguju na uticaj elektromagnetnih talasa koji se menjaju u skladu s rastom žive u termometru. Vremenske promene izazivaju mnogo problema, a bronhitis, čir na želucu i infarkt su neke od najtežih bolesti koje se manifestuju. Učestala i nagla promena temperature, vazdušnog pritiska i nivoa vlage objašnjavaju depresiju, gojaznost, kao i bolne ožiljke, tvrde stručnjaci sa Univerziteta Aberdin.


LUKAŠENKO O HAPŠENJU RUSA: Ništa ne krijemo, spremni smo da dostavimo Kremlju sve podatke (VIDEO) | Najnovije vesti - Srbija danas\n01.08.2020. • 20:40 Srbija Danas/Agencija\nLUKAŠENKO O HAPŠENJU RUSA: Ništa ne krijemo, spremni smo da dostavimo Kremlju sve podatke (VIDEO)\nOdražan je hitan sastanak Saveta bezbednosti Rusije\nPRESEK STANJA U GRČKOJ: U poslednjih 24 sata još 110 novozaraženih\n80 MILIONA DOLARA PALO SA NEBA: Srušio se avion sa pola tone kokaina!\nEVROPA OPTUŽUJE CRNU GORU ZA EKOCID! Pretvorili su reku Taru u MULJ, mini hidroelektrane ZAMUTILE SUZU EVROPE\n- Nećemo izgraditi politiku na lažima. Nadvikivanjem u medijima nećemo rešiti problem. Ako ruska strana želi neke dodatne informacije, otvoreni smo da ih dostavimo. Ništa ne krijemo, ali potrebna nam je istina - rekao je beloruski predsednik.\nRuski predsednik Vladimir Putin sastao se juče sa članovima Saveta bezbednosti Rusije kako bi razmotrio pitanje hapšenja ruskih državljana u Belorusiji.\nPrema rečima portparola Kremlja, na sastanku, koji je organizovan putem video linka, istaknuto je da je potrebno što pre utvrditi zbog čega su oni uhapšeni kako bi se omogućilo njihovo puštanje na slobodu.\nLukashenko on the arrested Russian mercenaries: Russia trying to cover its ass and say that we virtually agreed the arrival of this group is total crap. I didn't give any permission. We won't build our policies on lies, talking over each other on TV, we won't solve the problem. https://t.co/JR29wR0pVd\n— X Soviet (@XSovietNews) August 1, 2020\n- Svi članovi Saveta bezbednosti Rusije, kao i predsednik Putin, su izrazili nadu da će uskoro postati jasnije zbog čega su ti ruski državljani bez ikakvog osnova pritvoreni - dodao je Peskov.\nMediji su preneli da su bezbednosne službe prijavile da je u Belorusiju doputovalo oko 200 boraca koji bi trebalo da se bave destabilizacijom situacije tokom predizborne kampanje.\nSTRAVIČNA TRAGEDIJA U NEPALU: Klizište usmrtilo petoro ljudi, od toga troje dece\nOVA MASKA UNIŠTAVA KORONU: Napravio ju je INSTITUT za MOLEKULARNU BIOLOGIJU!\nMIGRANTI PRAVE HAOS U ŠPANIJI: Masovno beže iz karantina, potencijalna eskalacija pandemije na vidiku\nŠOK ANALIZA FOTOGRAFIJA KIM DŽONG UNA: Korona stigla do lidera Severne Koreje?! (VIDEO)\nPRVE FOTOGRAFIJE STRAVIČNE NESREĆE: Iznad Aljaske se SUDARILA DVA AVIONA, poginulo sedam ljudi (FOTO/VIDEO)\nBelorusija Minsk Rusija Vladimir Putin Aleksandar Lukašenko Dimitij Peskov Isanbul Savet bezbednosti UN\n"BEZ OVE STVARI NE KREĆI NA PUT" Ispovest ŽENE koja OBILAZI SRBIJU već DVA meseca! Ima samo JEDAN SAVET za sve\nTENZIJA SE OSEĆA U VAZDUHU! SITUACIJA ALARMANTNA: Američki avioni izazvali incident narušavanjem ruske granice (VIDEO)\n15.08.2020. • 20:22\nIMUNITET KRDA JE NEPRIHVATLJIV ZA SAD: Zbog epidemije gojaznosti broj smrtnih slučajeva bio bi ogroman\n15.08.2020. • 20:13\nKORONA NE POSUSTAJE U VELIKOJ BRITANIJI: Rekordan broj novozaraženih\n15.08.2020. • 20:10\n"Nastavak specijalnog rata protiv Vojske Srbije i Aleksandra Vučića" Vulin: Fotografije su fotomontaža\n15.08.2020. • 20:30\nPrelistavanje dnevnih novina za 16. avgust 2020. godine\n15.08.2020. • 20:26\nSTRAVIČNA NESREĆA KOD KRALJEVA: Sudarila se ČETIRI automobila, među povređenima i deca (VIDEO)\n15.08.2020. • 20:06\nOTAC IZ VRŠCA MOŽE DA IZBEGNE DOŽIVOTNU ROBIJU: Veštačenje odlučuje koje povrede su bile kobne po bebu\n15.08.2020. • 19:54\nDA LI SE SEĆATE ČABE DERA? Evo šta zgranuti mađarski policajci kažu za ZLOGLASNOG PLAĆENOG UBICU (VIDEO)\n15.08.2020. • 19:10\nZDRAVSTVENA ZAŠTITA U VREME KORONE: Kada, kako i gde se leče oni koji NISU zaraženi kovidom?!\n15.08.2020. • 20:28\nGRANICE SU OTVORENE OD PONOĆI, ALI NAŠI GRAĐANI NISU POHRLILI U CRNU GORU: Granični prelaz prešlo 30 vozila\nPIPKAO ĆERKU I NAGOVARAO NE SEKSUALNE ODNOSE! Devojka posle 16 godina htela da upozna oca, pa GORKO ZAŽALILA!\n15.08.2020. • 19:42\nVELIKANI BUNTOVNOG ŽIVOTA: Kralj Aleksandar i druge ličnosti za koje nikada ne biste rekli da su IMALI TETOVAŽE\n15.08.2020. • 19:24\nCRNI BROJ 13 NIJE KATASTROFALAN: Evo kakva je trenutna situacija u Novom Pazaru\n15.08.2020. • 20:25\nU SUBOTICI NOVI SMRTNI SLUČAJ ZBOG KORONE: Preminuo pacijent od 78 godina\n15.08.2020. • 20:11\nDA LI ĆE SE UKINUTI MERE KOJE SU TRENUTNO NA SNAZI? Dr Kon dao jasan odgovor!\n15.08.2020. • 19:55\nPORODIČNI TRENUTAK: Veljko KRIŠOM snimao Bogdanu i Željka: Ono što se čuje u POZADINI iznenadilo je mnoge\nNAVIJAČI ODABRALI: Ovo je NAJLEPŠI gol u Seriji A, postigao ga je Srbin! (VIDEO)\nNIKOLIĆEVA LOKOMOTIVA NASTAVLJA DA MELJE: Moskovljani upisali još jedan trijumf! (VIDEO)\nMaca butalno "opleo" po Rijalitiju: "Mislim dok se ne desi ubistvo, da se neće smiriti"!\nSTRAŠNO! Instagram ilegalno skladištio biometrijske podatke više od 100 miliona korisnika?\nNAVIJAČI ODABRALI: Ovo je NAJLEPŠI gol u Seriji A, postigao ga je Srbin! (VIDEO) Fudbal\nNIKOLIĆEVA LOKOMOTIVA NASTAVLJA DA MELJE: Moskovljani upisali još jedan trijumf! (VIDEO) Fudbal\nDA LI JE OVO KRAJ JEDNE ERE: Ovo se u Ligi šampiona nije desilo već 15 godina! Fudbal\nDA LI JE OVO KRAJ JEDNE ERE: Ovo se u Ligi šampiona nije desilo već 15 godina!\nSADA JE SVE JASNO: Lučić potpisuje, poznato gde će nastupati sledeće sezone! Košarka\nSADA JE SVE JASNO: Lučić potpisuje, poznato gde će nastupati sledeće sezone!\n"Nastavak specijalnog rata protiv Vojske Srbije i Aleksandra Vučića" Vulin: Fotografije su fotomontaža Info\nZDRAVSTVENA ZAŠTITA U VREME KORONE: Kada, kako i gde se leče oni koji NISU zaraženi kovidom?! Region\nPrelistavanje dnevnih novina za 16. avgust 2020. godine Info\nCRNI BROJ 13 NIJE KATASTROFALAN: Evo kakva je trenutna situacija u Novom Pazaru Društvo


Stižu nova pravila za tehničke preglede vozila u BiH | BL Portal\nStižu nova pravila za tehničke preglede vozila u BiH\n10. Maja 2019. 19:27\nMinistarstvo transporta i komunikacija BiH objavilo je danas novi pravilnik o tehničkim pregledima vozila u BiH, a njime se, ističu, pokušavaju neutralisati anomalije koje su se do sada događale na stanicama za tehničke preglede, a što je utvrđeno primjenom prethodnog pravilnika.\nPravilnik, kako nam je objašnjeno, donosi novine upravo u dijelu koji se tiče postupanja ovlašćenih lica, i to voditelja stanica i kontrolora tehničke ispravnosti vozila.\nIzmeđu ostalog, uvodi se kao obavezan uređaj za ispitivanje amortizera. Osim toga, stanice za tehnički pregled biće ubuduće dužne i da obezbijede video-nadzor cijele tehnološke linije, i to za svaku tehnološku liniju posebno.\nSistem video-nadzora mora obezbijediti najmanje očitanje registarskih tablica na vozilima, predviđa ovaj pravilnik koji na snagu stupa za osam dana.\nPredviđeno je i da se tehnički pregled započet na jednoj stanici, a kada se utvrdi da je vozilo neispravno, ne može kasnije započeti na drugoj stanici za tehnički pregled, u roku od 30 dana od dana prvog prekida.\nPored toga, stanica za tehnički pregled mora biti opremljena savremenom opremom za utvrđivanje tehničke ispravnosti vozila sa računarskom podrškom i internet konekcijom, za automatsku obradu izmjerenih vrijednosti, njihovo pohranjivanje u bazu podataka i mogućnost ispisa rezultata mjerenja, uključujući i grafički prikaz.\nJedinstveno programsko rješenje dužne su usaglasiti stručne institucije na nivou entiteta i Brčko distrikta.\nPredviđeno je i privremeno oduzimanje licenci i sertifikata voditeljima stanice ili kontolorima koji ne budu radili po propisima, kao i upućivanje na vanrednu provjeru stručnosti. Ova kazna čeka onoga ko obavi pregled vozila i ovjeri tehničku ispravnost za neispravno vozilo, prilikom tehničkog pregleda vozila u informacijski sistem unese netačne podatke i slično.\nU ovom ministarstvu očekuju da se ovakvim mjerama, kao i punom implementacijom bar-koda, spriječe malverzacije u postupku tehničkih pregleda, a time i doprinese poboljšanju nivoa bezbjednosti saobraćaja.\nPodsjećamo, tehnički normativi koje moraju ispunjavati vozila su već ranije djelimično izmjenjeni i dopunjeni kroz izmjene i dopune Pravilnika o dimenzijama, ukupnoj masi i osovinskom opterećenju vozila.\nNeke od izmjena su da je na vozilima dozvoljena ugradnja dnevnog svjetla, zatim da su dozvoljene granice oštećenja vjetrobranskog stakla određene zavisno od kategorije vozila i pozicije oštećenja, zatim da rezervni točak ne moraju imati motorna i priključna vozila ako su gume ili naplatci opremljeni nekim sigurnosnim sistemom za sigurnu vožnju sa ispuhanom gumom ili ako vozilo posjeduje odgovarajuće sredstvo za privremeno osposobljavanje ispuhane gume, kao što su sprej ili pjena u boci pod pritiskom, set za brzu popravku gume i slično.\nPropisana je i nova klasifikacija vozila, usklađena sa međunarodnim propisima.\nTags: kamere, Tehnički pregled vozila, video nadzor\nVIDEO – Zapalio se minibus, vozač spriječio tragediju\nUsvojen Plan za početak nove akademske godine u Srpskoj, evo šta to podrazumijeva FOTO\n25. Septembra 2020. 15:15


Jasmila Žbanić podržala bh. Povorku ponosa: To nije izbor, s tim se ra… – Klik Jajce\nJasmila Žbanić podržala bh. Povorku ponosa: To nije izbor, s tim se ra…\nJasmila Žbanić podržala bh. Povorku ponosa: To nije izbor, s tim se ra...\nPoznata bh. rediteljica Jasmila Žbanić podržala je održavanje prve Bh. povorke ponosa koja je zakazana za 8. septembar u Sarajevu. U svom obrazloženju istakla je kako seksualna orijentacija nije pitanje izbora i da se s njom rađamo.\n“Naučno je dokazano da je seksualna orijentacija biološka odrednica, a ne bolest. Seksualna orijentacija nije pitanje izbora! Rađamo se sa DNA paketom u kojem, kao na lutriji, dobijamo i svoju seksualnu orijentaciju. Za nju nismo ni zaslužni, ni krivi”, kazala je Žbanić.\nU nastavku je podsjetila kako su prava LGBTIQ osoba zagrantovana Ustavom BiH i da su LGBTIQ osobe ravnopravni građani koji imaju prava na javno okupljanje.\n“Vlada Kantona Sarajevo ima obavezu i mogućnost da štititi svoje građane. Grupa nasilnika nije jača od policije koju plaćamo da nas štiti. Ako se povorka otkaže, znači da je naša policija slaba, da naša vlast nema mogućnost da zaštiti svoje građane i da su nasilnici pobjednici. I onda neće biti dovoljno zabrana povorke – uskoro će nam iste grupe zabranjivati i druga ljudska prava, da se školujemo , da se liječimo, da živimo. Braneći pravo manjine, protiv nasilnika, mi ne štitimo slobodu ‘pedera’ mi štitimo svaku slobodu i svačije ljudsko pravo. Ja ne pripadam LGBTIQ populaciji po seksualnoj orijentaciji, ali pripadam i LGBTIQ populaciji i svakoj drugoj koja gradi slobodno društvo različitosti”, istakla je.\nNaglašava kako nismo svjesni koliko je LGBTIQ osoba obogatilo naš svijet te podsjetila da su neke od njih Shakespeare, Hans Christian Andersen, Leonardo da Vini, Almodovar, Oscar Wilde, Virginia Woolf…\n“Neprocjenivo bogatstvo i mog života su moji prijatelji lezbejke i gejevi. Začudili bi smo se kada bi znali koliko je LGBTIQ osoba bilo i jeste među našim očevima, rođacima, doktorima , sportistima, pjevačima, političarima, osnivačima gradova, historijskim ličnostima, koji su se morali kriti. Zapitajte se za koliko vaših rođaka i prijatelja znate da su ‘drugačiji’ a odbijate to priznati?I još nešto, a ovo stvarno nije provokacija nego naučno dokazan model ponašanja, koje ima svoje statističke pokazatelje: Ako ljudi imaju neobjašnjive emotivne reakcije mržnje prema ‘pederima’ postoji velika mogućnost da se radi o latentnim (skrivenim) homoseksualacima.\nLjudi osjećaju da su im gejevi i lezbejke prijetnja, jer se boje vlastitih seksualnih impulsa. Smatraju da bi se to moglo otkriti ako ne budu najglasniji, najjači i najagresivniji. ‘Homofobija je oblik zaštite od prijetnji vlastitim homoseksualnim impulsima koji se pokušavaju zataškati’. Dakle ako jako mrzite homoseksualce, ako ste protiv Parade postoji velika vjerovatnoća da ste sve ove godine potiskivali svoju homoseksualnost. Opustite se! Gej je OK”, kazala je.\nNa kraju je poručila kako je Sarajevo grad čiji su najsvjetliji dani oni u kojima su se naše građanke i građani borili i izborili za slobodu te da ako nam nije važna Povorka, treba nam biti važna odbrana slobode.\n“Ne može se graditi sretno društvo tamo gdje ljudi zbog nas pate i većina sprovodi svoju diktaturu baziranu na nenaučnim činjenicama, relativizirajući Ustav i zakon, dijeleći građane, a potičući teror. Podrška Bh. povorci ponosa je podrška ljudskim pravima i podrška svim građanima i građankama BIH. Pa čak i po cijenu da je vlast, pod nekim besmislenim sigurnosnim izgovorom i zabrani (što bi bilo ilegalno) – smatram da se Bh. povorka ponosa mora održati 8. 9. 2019 godine”, poručila je Žbanić.\nObjava Jasmila Žbanić podržala bh. Povorku ponosa: To nije izbor, s tim se rađamo pojavila se prvi puta na Jajce Online.\nRelated Topics:featuredizborJajce OnlineJasmilanijepodržalaponosapovorkutimŽbanić\nPočela sjednica Predsjedništva BiH, imenovanje Tegeltije na dnevnom re…\nArena Sport i SC tim kola: Đurić nastavio oduševljavati, Handžić i Zec…\nVrijeme je isteklo. Molimo osvježite i unesite CAPTCHA vrijednost. jedan + = 9


Tanjug 21. januara 2022. 10:19\nBEOGRAD – Sekretarijat za kulturu Grada Beograda raspisao je javni konkurs radi prikupljanja predloga za finansiranje ili sufinansiranje iz gradskog budžeta projekata u kulturi, kao i projekata umetničkih, odnosno stručnih i naučnih istraživanja u kulturi čija je realizacija predviđena u ovoj godini.\nJavni konkurs se raspisuje za projekte iz 13 oblasti među kojima su književnost, muzika, likovne, primenjene, vizuelne umetnosti, dizajn i arhitektura, pozorišna umetnost, umetnička igra – klasičan balet, narodna igra, savremena igra i interpretacija, filmska umetnost i ostalo audio-vizuelno stvaralaštvo, manifestacije vezane za filmsku umetnost i ostalo audio-vizuelno stvaralaštvo, digitalno stvaralaštvo i multimediji…\nPodnosilac prijave – pojedinac koji nema status pravnog lica u prijavi dostavlja podatke o pravnom licu, sa sedištem na teritoriji Beograda preko koga će se projekat realizovati, navodi se na sajtu Grada Beograda.\nDodaje se da se prijave podnose na posebnom obrascu koji je sastavni deo konkursne dokumentacije, a koji se može preuzeti sa zvaničnog sajta Grada Beograda i sa portala e-uprave Repulike Srbije.\nRok za podnošenje prijava na konkurs završava se zaključno sa 21. februarom, navodi se i dodaje da prijave poslate poštom moraju nositi žig sa datumom najkasnije 21. februar ili moraju biti predate do 15:30 sati na pisarnicu Gradske uprave na Trgu Nikole Pašića 6.


TSC u superligaškoj premijeri na novom stadionu srušio Vojvodinu\nBAČKA TOPOLA - Fudbaleri Vojvodine poraženi su na gostovanju u Bačkoj Topoli od ekipe TSC-a rezultatom 1:0 (0:0) u 10. kolu Super lige Srbije. Jedini pogodak na meču postigao je Slobodan Rajković u 48. minutu. Ovo je bio istorijski dan za domaći… »\nPutevi Srbije: Radovi na nekim putnim pravcima\nBEOGRAD: Na auto-put E-75, petlja "Žednik", na snazi je izmena režima saobraćaja zbog radova na rehabilitaciji kolovozne trake u smeru Subotica - Novi Sad, saopštilo je JP "Putevi Srbije". Saobraćaj iz pravca Subotice ka Novom Sadu je preusmeren u… »\nNa ove putne pravce obratite pažnju Promena režima na više saobraćajnica zbog radova na putu\nAlo pre 30 dana\nNa auto-put E-75, petlja "Žednik", na snazi je izmena režima saobraćaja zbog radova na rehabilitaciji kolovozne trake u smeru Subotica - Novi Sad, saopštilo je JP "Putevi Srbije". Saobraćaj iz pravca Subotice ka Novom Sadu je preusmeren u preticajnu… »\nGrađani traže plaćanje priključka za struju na rate: Eds spreman da izađe u susret\nDeo stanovnika zaseoka Krivaja, posle tri godine dobio je novu električnu mrežu, ali sad su se našli pre novom mukom - nemaju novca da plate priključak u celosti. Iz Elektrodistribucije Srbije kažu da može plaćanje na rate, a da će dobiti struju… »\nPetlja "Žednik" na auto-putu zatvorena u narednih 45 dana\nZbog radova na rehabilitaciji kolovozne trake na auto-putu (E75) u smeru Subotica – Novi Sad, doći će do izmene režima saobraćanja koje se odnose na petlju "Žednik". Kako navode "Putevi Srbije", saobraćaj iz pravca Subotice ka Novom Sadu od danas… »\nRadio sto plus pre 31 dana\n„Konkurs o subvencionisanju kupovine seoskih kuća je u punom jeku, zahtevi svakodnevno stižu, nastavićemo sa dodelom istim ritmom“, izjavio je ministar za brigu o selu Milan Krkobabić i podsetio da su zainteresovani kupci do sada izabrali 300… »\nBAČKA TOPOLA: Pomoćni trener fudbalera TSC Spasoje Jelačić istakao je da tim očekuje pravi vojvođanski derbi, teška i zahtevna utakmica sa Vojvodinom. TSC sutra od 16 sati dočekuje Novosađane u prvoj superligaškoj utakmici koja će se igrati na… »\nSuperligaška premijera novog terena TSC u derbiju sa Vojvodinom\nBAČKA TOPOLA - Fudbaleri TSC iz Bačke Topole u subotu, od 16 sati, dočekuju ekipu Vojvodine u prvoj superligaškoj utakmici koja će se igrati na novom terenu stadiona "TSC Arena" u Bačkoj Topoli. Na konferenciji za novinare u Bačkoj Topoli, pomoćni… »\nNema fudbala: Odložene dve utakmice Superlige\nSrbija danas 20.09.2021\nOdobrenje za odlaganje dala je Medicinska komisija FSS. U utorak je trebalo da se odigraju tri utakmice 10. kola Superlige Srbije, ali nakon odluke Medicinske komisije FSS odloženi su mečevi u Surdulici i Nišu. Utakmice Radnik – TSC Bačka Topola i… »\nNagradni fond za „Zobnatičke konjičke igre“ 3,5 miliona dinara\nBAČKA TOPOLA - Na hipodromu ergele „Zobnatica“ sutra će biti održane međunarodne konjičke trke čiji je ukupan nagradni fond čak 3,5 miliona dinara. „Zobnatica“ kod Bačke Topole najstarija je ergela u našoj zemlji. „Jadran“ i… »\nDnevnik pre 21 minutajoš 16 povezanih\nNova pre 51 minutajoš 30 povezanih


Tramp za stvaranje „svemirske vojske“\n– Predsednik SAD Donald Tramp nedavno se založio za uvođenje novog roda vojske zadužen za svemir. Taj novi rod, koji bi bio nezavistan od i jednak sa mornaricom i ratnim vazduhoplovstvom, bavio bi se bezbednosnim pitanjima u svemiru. Kako pišu američki mediji, Pentagon nije primio ovu vest sa velikim uzbuđenjem, ističući da u okviru ratnog vazduhoplovstva postoji komanda za svemir i raketnu odbranu.\nPlanina od sira\n– Mediji u SAD objavili su da Sjedinjene države imaju u rezervi preko 630,000 tona sira – više od bilo koje države na svetu - koji, kada bi se skupio na jedno mesto, bi bio veći od Kapitol Hila. Ovo je posledica prevelike proizvodnje mleka u SAD tokom proteklih nekoliko godina. Mlekari najveći deo neprodatog mleka pretvaraju u sir jer je to mlečni proizvod koji najduže traje. Ekonomisti navode da bi ove zalihe mogle da postanu još veće nakon trgovinskog rata sa Kanadom, EU i Kinom u koji se SAD upustila.\nBeba Tramp balon\n– Uoči prve zvanične posete američkog predsednika Londonu, vlasti ovog grada dozvolile su organizatorima protesta protiv dolaska Trampa da postave ogroman balon koji će biti u obliku američkog predsednika, prikazujući ga kao veliku bebu u pelenama. Ankete su pokazale da je javnost podeljena, kako povodom ovoga gesta tako i povodom toga da li bi Britanija uopšte trebalo da ugosti Trampa.\nLevičar koga „narod čuva“\n– Meksiko je izabrao novog predsednika, levičara Andresa Manuela Lopeza Obradora. On je dobio oko 53 odsto glasova (20 odsto više od drugog najbližeg protivkandidata). Njegova pobeda je značajna jer je to prvi put da je na vlast došao čovek koji nije iz jedne od dve tradicionalno dominantne partije. Jedna od prvih stvari koju je novi meksički predsednik uradio bila je da je odbio veliko obezbeđenje izjavivši „mene narod čuva“.\nSto nuklearnih raketa dovoljno da se uništi svet\n– Naučnici sa Mičigenskog tehnološkog univerziteta nedavno su objavili da je njihovo istraživanje pokazalo da ukoliko bi bilo koja nuklearna sila ispalila ukupno 100 bojevih glava, to bi bilo dovoljno da se uništi ceo svet jer bi se digla tolika radioaktivna prašina koja bi zaklonila sunce i zračila toliki nivo radijacije da bi ubrzo pomrli svi koji bi preživeli nuklearni rat. Prema procenama Štokholmskog međunarodnog mirovnog instituta, devet zemalja u svetu između sebe ima oko 16.300 nuklearnih bojevih glava. U prevodu, čovečanstvo danas poseduje toliko bojevih glava da može da uništi svet 163 puta!\nIskopavaju Frankov grob\n– Novi španski premijer, socijalista Pedro Sančez, najavio je da će telo diktatora Franciska Franka biti iskopano i izmešteno iz Doline stradalih, velikog mauzoleja nadomak Madrida i da će se to mesto pretvoriti u „mesto pomirenja“. Mnogi Španci podržavaju ovaj predlog ističući da mauzolej u kome leži Franko predstavlja glorifikovanje režima koji je odgovoran za stravična ubistva na hiljade Španaca tokom i posle građanskog rata koji je trajao od 1936. do 1939. godine.\nGotovo s finansijskom krizom u Grčkoj (za sada)\n– Ministar finansija Grčke, Euklid Tsakalotos, krajem juna objavio je „kraj grčke dužničke krize“ pošto su zemlje članice evrozone prihvatile da za deset godina odgode naplatu preostalih dugova kao i da Grčkoj daju novi kredit od 15 milijardi evra. Prema ovom sporazumu Grčka će avgusta meseca zvanično okončati „program izbavljivanja“ EU i u potpunosti preuzeti samostalno rukovođenje svojom ekonomijom. Međutim, nije mali broj ekonomskih eksperata koji su ovu vest primili sa skepsom, očekujući da će Grčka kroz nekoliko godina ponovo da se vrati u krizno stanje jer su joj dugovi i dalje veliki. Grčka je na kraju 2017. bila 25. zemlja na svetu po visini javnog duga koji je tada ukupno iznosio 477 milijardi dolara odnosno 228 odsto bruto društvenog proizvoda.\nFrancuska vraća redovno služenje vojnog roka\n– Vlada Francuske obelodanila je planove da ponovo uvede služenje vojnog roka za francuske tinejdžere. Ideja je da se ojača patriotski duh u francuskoj mladeži za koju se sve više govori da sve manje pokazuje ljubav i poštovanje prema svojoj zemlji. Tokom izborne kampanje aktuelni predsednik Emanuel Makron najavio je da će jedna od mera koju će uvesti biti pružanje francuskoj mladeži „direktno iskustvo vojničkog života“. Predlog koji se razmatra jeste da, za početak, budu uvedeni jednomesečni programi u kojima će francuski mladići živeti zajedno i raditi na društveno-korisnim poslovima ili će imati obuku zajedno sa francuskom vojskom. Francuska je od 1996. ušla u proces postepenog ukidanja obaveznog služenja vojnog roka.\nAko nemate para za celu kuću, kupite pola, bukvalno\n– Cile ga je prvi testirao a u Britaniji je od nedavno na razmatranju projekat socijalnog stanovanja po kome bi ljudi mogli da kupe bukvalno polovinu dvospratne kuće (vartikalno) dok bi drugi deo, izuzev krova i spoljašnjeg bočnog zida, bio potpuno prazan. Tako bi kuće bile jeftinije a ljudi koji bi ih kupili bi vremenom, kada skupe novac, mogli da ulože u izgradnju ostatka kuće. Ovaj koncept je već primenjen u Cileu i u pojedinim zemljama Afrike a sada ga razmatraju i Britanci koji imaju ogromnih problema sa veoma skupim stambenim prostorom i niskim nivoom stanogradnje.\nRusi neće da rade do smrti\n– Iako su gotovo sve vesti iz Rusije proteklih dana vezane za prvenstvo sveta u fudbalu, iz ove zemlje takođe stiže vest o protestima povodom izmena zakona o radu. Veliki broj zaposlenih izašao je na ulice kako bi protestvovali protiv izmena zakona o radu po kojima bi starosna granica za muškarce bila podignuta sa 60 na 65 godina, a za žene sa 55 na 63 godine. Ruske vlasti su zabranile ove (i sve druge) proteste u gradovima u kojima se igraju mečevi svetskog prvenstva. Inače, u vezi sa ovim zanimljiv je i statistički podatak da je prosečan životni vek muškaraca u Rusiji 66,5 godina što je znatno niže od većine zemalja u svetu.\nOstala bez fakultetske diplome zbog male visine\n– U Kini se desio nesvakidašnji slučaj kada je devojka nakon četiri godine studija za učitelja uskraćena za diplomu zato što je „suviše niska“. Devojka, koja je visoka 140 santimetara, ne ispunjava uslov propisan u provinciji Sanksi da ženski nastavnici moraju da budu minimum 150 santimetara visoki (za muškarce minimum iznosi 155 santimetara). Ovakva regulativa ranije je postojala u nekoliko drugih kineskih provincija a Sanksi je izgleda poslednja koja je i dalje primenjuje.\nOrganizovanje linčovanja preko društvenih mreža\n– Policija u Indiji organizovala je masovna hapšenja nakon slučaja u kome je petoro muškaraca prebijeno na smrt u linču na ulici, a pošto su preko mreže „VatsAp“ poslate poruke u kojima se oni označavaju kao seksualni predatori koji trguju decom. U Indiji se u poslednje vreme beleži veliki broj slučajeva linčovanja nakon širenja lažnih poruka o nekome preko društvenih mreža.\nEgzekucije u Japanu\n– Vlasti Japana izvršile su egzekuciju sedam članova opasnog kulta koji je 1995. u Tokiju izveo napade otrovom od kojih je stradalo 13 a povređeno više od 5.800 ljudi. Egzekucije su izvršene vešanjem a prvi koji je obešen bio je vođa kulta Šoko Asahara. Egzekucije su veoma retke u Japanu.


Vučić: Gašić ne može ostati ministar\nMinistar Bratislav Gašić je u nedjelju na nepristojan način prokomentirao rad novinarke B92 Zlatije Labović.\nPremijer Srbije Aleksandar Vučić izjavio je danas kako ministar odbrane te države Bratislav Gašić, poslije komentara upućenog novinarki B92, ne može ostati ministar, iako je taj posao odlično obavljao.\nNovinarima je rekao kako je bio šokiran i iznenađen kada je čuo šta je Gašić rekao jučer u Trsteniku te da se takve stvari ne mogu i ne bi trebale nikome dogoditi.\n„Uvek sam bio protiv hajki i harangi i uvek sam postavljao i svoja leđa i glavu za sve svoje ministre koji su bili izloženi besprizornim napadima, kada su bili krivi samo zato što su ministri u mojoj vladi ili kada su prosto napadani zato što neko mora za nešto da bude kriv. Postavljao sam sebe kao štit, zaštitio sam ih od lažnih napada. Time sam štitio Srbiju, istinu i pravdu... Od ovoga što je uradio Gašić, za to ne mogu da iznađem izvinjenje, ni opravdanje“, rekao je Vučić i izvinio se novinarki B92 u ime cijele vlade.\nŠef vlade u Beogradu kazao je kako žene Srbije moraju biti zaštićene te kako je dobro što se Gašić izvinio i pokajao, ali da to nije dovoljno.\n„Moramo da povučemo crtu, da napravimo razliku“, rekao je i objasnio da njegova vlada želi pristojnu Srbiju.\n„Gašić je moj prijatelj, potpredsednik moje stranke, jedan od mojih najodanijih prijatelja. Imam možda još dvojicu takvih u vladi. Bolji je ministar odbrane nego što sam ja bio i 10 puta je bolji od nekih naših prethodnika“, rekao je premijer i izrazio uvjerenje da će Gašić razumjeti njegovu odluku.\nTokom popodneva je potvrđeno kako će Gašić, sutra ujutro, održati konferenciju za novinare.\nGašić je u nedjelju u Trsteniku prokomentirao potez novinarke, dopisnice B92 koja je čučnula kako ne bi bila u kadru snimateljima, riječima: "Što volim ove novinarke koje ovako lako kleknu."\nNezavisno udruženje novinara Srbije zatražilo je u ponedjeljak smjenu Gašića i pozvalo sve medije i novinare da, sve dok ne bude smijenjen, "zamrznu bilo kakvu komunikaciju s ministrom odbrane i bojkotuju sve događaje u kojima on učestvuje".\nIz NUNS-a izražavaju zaprepaštenje zbog, kako se navodi u saopćenju, neumjesnog, seksističkog komentara ministra odbrane upućenog novinarki B92.\n"Smatramo da Gašić posle ovakvog prostakluka, koji predstavlja vrhunac nepoštovanja novinarske profesije, ali i zbog nekih ranijih grešaka, pa i kršenja zakona, mora biti smenjen sa ministarske funkcije", kaže se u saopćenju NUNS-a.\nUdruženje je pozvalo sve svoje članove i medijske radnike da se pridruže protestu koji će biti organiziran u ponedjeljak navečer ispred zgrade vlade Srbije u Beogradu.\nGašić se u nedjelju izvinio novinarki Labović i javnosti Srbije zbog, kako je naveo, svog sramnog i skandaloznog ponašanja.\n"Želim da se javno izvinim novinarki Zlatiji Labović i srpskoj javnosti zbog mog današnjeg sramnog i skandaloznog ponašanja. Opravdanja na moju izjavu, šta god u ovom trenutku izgovorio, jednostavno nemam", naveo je u saopćenju.\n"Molim novinarku televizije B92 Zlatiju Labović i sve građane Srbije da mi veruju da se zbog izjave iskreno kajem."


POBEDA IMPERATIV – FK Napredak\nČeka se povratak na pobednički kolosek, u goste nam stiže Proleter, koji se nalazi na 13. mestu i ima 27 bodova, pet manje od nas…\n-U prve četiri prolećne utakmice nismo uspeli da zabeležimo pobedu. Imali smo i pehove sa crvenim kartonima i povredama protiv Radnika i TSC – a, a sigurno bi trijumfovali da smo do kraja na terenu bili kompletni. Bez obzira na visok poraz na Banovom brdu od 3:0, gde je pad koncentracije doprineo da primimo dva gola za dva minuta, što je praktično rešilo utakmicu, čekamo Proleter u dobrom raspoloženju i spremni smo da osvojimo tri boda. Tomić je i dalje povređen, ali vraćaju se Stevanović i Stefan Jovanović. Proleter je takođe u krizi rezultata, ali u pitanju je kvalitetna ekipa. Imaju dobre individualce poput Kaluđerovića, našeg bivšeg igrača Baneta Jovanovića, bivšeg igrača Partizana Ninkovića, tamo je i naš Kruševljanin Tomović. Dakle, jedan respektabilan sastav, ali nemamo izbora. Moramo da uđemo u utakmicu kako smo se dogovorili i pripremali poslednjih nekoliko dana i uz pomoć vernih navijača da damo sve od sebe da otvorimo uspešnu seriju – ističe šef struke Ivan Stefanović.\nPobedu najavljuje i pouzdani levi bek Milan Spremo:\n-Dolazi nam dobra ekipa, sa nekoliko odličnih individualaca. Napravili su dobar spoj mladosti i iskustva i sigurno su protivnik za respekt. Sa druge strane, bez obzira na prethodne rezultate, atmosfera u našoj svlačionici je pozitivna, dobro radimo i uveren sam da ćemo u ponedeljak konačno obradovati navijače.\nU iščekivanju prve prolećne pobede, a uoči Dana žena, odlučili smo da častimo sve pripadnice lepšeg pola, koje žele uživo da isprate duel sa Proleterom. Pozivamo dame na stadion, svaka od njih dobiće po dve karte za istočnu tribinu, pa sa sobom mogu da povedu i svog partnera. Da nas bude više na tribinama i da zajedno navijamo i nadamo se, radujemo posle utakmice.\nPrevPrethodna vestTROSTRUKI TRIJUMF\nSledeća vestNIKAKO DA KRENENext


Slovenija obezbedila 2,5 miliona evra za razvoj vakcine\nTanjug 3. oktobra 2020. 12:50\nLJUBLJANA – Vlada Slovenije obezbedila je nešto preko 2,5 miliona evra za Instrument hitne podrške Evropske komisije, kako bi finansirala razvoj potencijalnih vakcina protiv kovid-19 na kojem radi nekoliko kompanija. Sredstva će biti uračunata u konačne cene vakcina, prenosi STA.\nEvropska komisija je najavila zajednički pristup EU u pregovorima s proizvođačima potencijalnih vakcina protiv kovid-19, u strategiji usvojenoj 17. juna. Cilj ove incijative je da se obezbede efikasne, kvalitetne i bezbedne vakcine po najpovoljnijim cena i u najkraćem mogućem roku, kao i jednaka nabavka vakcina pod jednakim uslovima za sve građane EU. Vlada Slovenije je incijativu podržala u julu.\nKomisija je najpre odlučila da sredstva Instrumenta hitne podrške budu raspoređena između šest proizvođača vakcina koje pokazuju najbolji potencijal (CureVac, Moderna, BioNTeć/Pfizer, AstraZeneca, Janšen Pharmaceutical i Sanofi/GSK), ali je kasnije uključila još jednu kompaniju (Novavax).\nZbog uključivanja novog proizvođača i jednokratnog povećanja doza vakcina koje proizvodi BioNTeć/Pfizer, Instrumentu hitne podrške Evropske komisije potrebna su dodatna sredstva, dok bi vrednost čitavog fonda trebalo da iznosi 750 miliona evra.\nDodatna sredstva država članica određena su na osnovu prognoze o njihovom bruto nacionalnom dohotku na nivou EU za 2020. godinu.\nSredstva koje članice EU budu uplatile biće im vraćene u vidu nižih nabavnih cena vakcine, pod uslovom da dobiju odobrenje Evropske agencije za lekove.\nAnketa je završena (pre 9 minuta).


Depoziti nikada veći, u bankama 3,83 milijarde\npodaci centralne banke\nUkupno odobreni krediti na kraju jula iznosili su 3,41 milijardu eura i bili su za 235 miliona veći u odnosu na prije 12 mjeseci\n15540 pregleda\t168 reakcija\t14 komentar(a)\nUkupni depoziti u bankama u Crnoj Gori na kraju jula iznosili su 3,83 milijarde eura i za 528 miliona su veći nego u istom mjesecu prošle godine. Ovo je najveći iznos depozita koji je do sada zabilježen, pokazuju podaci Centralne banke.\nUkupno odobreni krediti na kraju jula iznosili su 3,41 milijardu eura i bili su za 235 miliona veći u odnosu na prije 12 mjeseci.\nOvo podaci ukazuju da je povjerenje građana i privrede u bankarski sektor vrlo visoko, kao i da su banke značajno povećale kreditnu aktivnost.\nPrivredna preduzeća u bankama su na kraju jula imali depozite vrijedne 1,17 milijardi što je za 207 miliona eura više nego lani. Domaće stanovništvo imalo je depozite i štednju vrijednu 1,3 milijarde eura ili 67 miliona eura više nego u istom mjesecu lani, i najveći su do sada zabilježeni. Strane firme i strani građani u bankama u Crnoj Gori, na kraju jula držali su 998 miliona eura, što je za godinu povećanje od 230 miliona eura.\nOd jula prošle godine depoziti stanovništva po viđenju porasli su sa 753 na 849 miliona eura, dok su oročeni smanjeni sa 481 na 453 miliona eura.\nU samom julu banke su odobrile 89 miliona eura novih kredita što je za milion i po manje nego u istom mjesecu prošle godine.\nNajviše novih kredita odobreno je privredi 40,7 miliona eura, građanima 34 miliona, a ostalim nefinansijskim institucijama 14 miliona. Od ukupno odobrenih kredita u tom mjesecu 25,5 miliona je odobreno na rok vraćanja do godinu dana, a 63,5 na duži period.\nPrema namjeni u julu je 38,5 miliona eura vrijednih kredita odobreno za likvidnost i obrtna sredstva, za gotovinske namjenke kredite odobreno je 21,5 miliona eura, za refinansiranje kreditnih obaveza prema drugim bankama 10 miliona, za stambene kredite 7,3 miliona eura, za nabavku osnovnih sredstava 3,88 miliona...\nZa kredite odobrene u julu prosječna efektivna kamatna stopa iznosila je 5,38 odsto, dok je u istom mjesecu lani iznosila 5,25 odsto.\nZa privredu su efektivne kamatne stope smanjena sa 5,35 odsto, koliko je bila u julu prošle godine, na 4,38 odsto. U istom periodu efektivne kamate za građane povećane su sa 7,17 na 7,21 odsto.\nPrema namjeni kamatne stope na kredite za likvidnost i obrtna sredstva za godinu dana smanjeni su sa 4,25 odsto na 4,17 odsto, za refinansiranje obaveza 6,44 na 5,17 odsto, za nabavku osnovnih sredstava sa 5,81 na 3,99 odsto, a na kredite za kupovinu robe široke potrošnje sa 5,60 na 5,44 odsto. Na kredite za kupovinu stanova kamatne stope su smanjene sa 5,03 na 4,56 odsto, a na nenamjenske hipotekarne kredite sa 6,72 na 5,68 odsto.\nZa gotovinske kredite istovremeno efektivne kamatne stope povećane su sa 7,91 na 8,23 odsto, a za kupovinu zemljišta sa 5,07 na 5,40 odsto. Za pripremu turističke sezone lani u julu nije bilo odobrenih kredita, dok su sada odobravani uz efektivnu kamatu od 8,19 odsto.\nKamate na oročenu štednju od 1,21 do 1,85 odsto\nProsječna pasivna efektivna kamatna stopa na štednju u julu je iznosila 0,36 odsto, što je pad u odnosu na jul prošle godine kada je iznosila 0,41 odsto.\nZa fizička lica ova kamata je smanjena sa 0,54 na 0,49 odsto, a za pravna lica sa 0,27 na 0,25 odsto.\nNa depozite po viđenju prosječna efektivna kamatna stopa iznosila je 0,02 odsto, na depozite oročene do tri mjeseca 1,21 odsto, a za od tri mjeseca do jedne godine 1,35 odsto. Na štednju oročenu na period od jedne do tri godine kamatna stopa iznosila je 1,44 odsto, a za period od tri do pet godina 1,67 odsto. Na depozite preko pet godina prosječna efektivna kamatna stopa iznosila je 1,85 odsto.\nCentralna banka Crne GoreCBCGdepozitibankekrediti\n06.12. 11:43 h\t67813\n06.12. 07:18 h\t63721\n06.12. 10:27 h\t63443\n06.12. 10:18 h\t61042\n06.12. 06:55 h\t56403


NOVI PORAZ BARANA: Mornar sve dalje od četvrtfinala Evrokupa | Novosti.RS\nMornar je večeras gostovao u Kazanju, gde je ubedljivo poražen od domaćeg Uniksa rezultatom 86:61.\nVeć posle prvog poluvremena domaći su stekli ubedljivu prednost, vodili su sa 51:31 i u nastavku su rutinski priveli posao kraju.\nAmerikanci Kenan sa 14 i Vajt sa 12 poena i šest skokova bili su najefikasniji u pobedničkoj ekipi koja ima sve četiri pobede i praktično je izborila plasman u četvrtfinale.\n29. 01. 2021. u 10:10\nU Mornaru najefikasniji Nemanja Gorsić sa 14 poena, a pratio ga je DŽoni Hamilton sa 12 poena i osam skokova.\nKK Mornar Bar Evrokup košarka KK Rubin kazanj